Jambatan Dengkil dibuka kepada awam akhir Januari depan: Amirudin

DENGKIL, 23 Jamadilawal 1443H, Selasa – Jambatan Dengkil di Sungai Langat di sini yang runtuh pada 17 Disember lepas dijangka siap dibaiki sepenuhnya dan dibuka untuk laluan kenderaan pada akhir Januari depan, kata Menteri Besar Selangor, Datuk Seri Amirudin Shari.

Beliau berkata, pada masa ini kerja-kerja pembaikan jambatan yang menghubungkan Dengkil ke Banting itu sudah mencapai kemajuan 30 peratus.

“Pihak Jurutera Daerah menjangkakan tarikh paling awal adalah pada 20 Januari depan, kita akan lengkapkan dan (jambatan) dibuka semula dua atau tiga hari kemudian selepas mendapat taraf selamat,” katanya kepada pemberita selepas meninjau lokasi jambatan itu hari ini.

Jambatan tersebut runtuh pada 17 Disember akibat hakisan dan kejadian banjir pada keesokan harinya memburukkan keadaan.

Sementara itu, Amirudin berkata, kerajaan negeri akan memperluaskan bantuan banjir kepada mereka yang terjejas akibat bencana itu yang turut meliputi pertanian, perniagaan dan persekolahan.

“(Bantuan) akan diumum dari semasa ke semasa sebab sekarang ni kita nak selesaikan mangsa banjir di rumah dan yang telah meninggal dunia.

“Lepas ni baru kita tengok tanah pertanian, sekolah dan perniagaan. Saya tahu petani pun banyak berdepan dengan masalah kebun dan ladang mereka yang terkesan, kedai dan perkilangan juga ada yang terkesan.

“Memang kita nak bantu semua tapi kita lihat pada kemampuan dan keupayaan kita. Buat masa ini, kita tumpu pembersihan dan mengagihkan bantuan sokongan asas,” katanya.

Mengenai bantuan wang ihsan bencana, beliau berkata, kerajaan negeri menganggarkan lebih 30,000 keluarga yang terlibat dengan banjir akan mendapat bantuan itu.

Beliau berkata, bantuan itu akan mula diagihkan esok kepada 9,000 keluarga yang tinggal di pusat pemindahan sementara (PPS).

“Saya mula nak agih esok yang ada di PPS, yang dah balik kita akan cuba panggil dan dalam masa yang sama kita akan kenal pasti pula yang tidak berpindah ke PPS.

“Di Sepang sahaja kita ada 9,000 keluarga yang tidak berpindah, jadi setakat ini ada 18,000 keluarga. Angkanya saya rasa mencecah lebih 30,000 keluarga kerana di daerah lain, kita tak sempat nak kenal pasti mangsa yang terlibat,” katanya.

Pada 21 Disember lepas, Amirudin mengumumkan bantuan wang ihsan bencana kepada semua penduduk yang terkesan akibat banjir di negeri itu meliputi bantuan RM10,000 kepada keluarga mangsa yang meninggal dunia akibat banjir serta bantuan RM1,000 setiap keluarga yang terkesan bencana banjir.

Antara bantuan lain yang turut diumum adalah bantuan kesihatan, pengecualian bil air selama sebulan, penangguhan pinjaman kepada usahawan Hijrah Selangor serta pungutan sisa pepejal.


Agensi cuaca PBB sahkan suhu panas di Antartika 18.3 darjah Celsius

NEW YORK, 21 Zulkaedah 1442H, Jumaat – Pertubuhan Meteorologi Dunia (WMO) Pertubuhan Bangsa-Bangsa Bersatu pada Khamis mengesahkan suhu maksimum baharu di Antartika ialah 18.3 darjah Celsius (64.9 darjah Fahrenheit).

“WMO telah mengesahkan suhu baharu untuk benua Antartika adalah 18.3 darjah Celsius pada 6 Februari 2020, di stesen Esperanza (Argentina),” lapor Agensi Berita Sputnik.

Setiausaha Agung WMO Petteri Taalas berkata adalah mustahak untuk mengesahkan suhu tinggi yang direkodkan bagi Semenanjung Antartika, antara kawasan pemanasan paling pantas – hampir 3 darjah Celsius dalam tempoh 50 tahun.

“Suhu baharu ini seiring dengan perubahan iklim yang sedang kita alami,” kata Taalas dalam satu kenyataan.

Rekod sebelum ini yang disahkan WMO ialah 17.5 darjah Celsius (63.5 darjah Fahrenheit) yang direkodkan pada 24 Mac 2015.

Kenyataan itu sekali gus menolak catatan suhu sebelum ini iaitu 20.7 darjah Celsius (69.3 darjah Fahrenheit) yang dilaporkan pada 9 Februari 2020, di Pulau Seymour.

Arkib Cuaca dan Iklim Ekstrem WMO, yang meninjau keadaan cuaca di Semenanjung Antartika pada masa kedua-dua catatan tersebut, mendapati tekanan angin yang rendah telah menghasilkan pemanasan ketara di permukaan, mengakibatkan pemanasan di Stesen Esperanza dan Pulau Seymour. – Bernama


Peguam positif COVID-19, permohonan Rosmah supaya hakim tarik diri ditangguh

KUALA LUMPUR, 21 Jamadilakhir 1443H, Isnin – Pendengaran permohonan Datin Seri Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar perbicaraan kes pengubahan wang haram dan pengelakan cukai yang dihadapinya, ditangguhkan ke 3 Februari depan.

Penangguhan itu berikutan peguam utama yang mewakili isteri bekas perdana menteri itu disahkan positif COVID-19.

Hakim Mohamed Zaini menetapkan tarikh itu selepas peguam Azrul Zulkifli Stork, bertindak bagi pihak Rosmah memaklumkan kepada mahkamah bahawa peguam utama Rosmah, Datuk Geethan Ram Vincent telah disahkan positif COVID-19 pada 17 Januari lepas dan beliau diarahkan menjalani kuarantin kendiri selama 10 hari sehingga 26 Jan ini.

Menurut Azrul, isteri kepada Datuk Seri Najib Tun Razak itu turut menjalani kuarantin sehingga 25 Januari kerana merupakan kontak rapat kepada peguam utamanya itu.

“Turut menjadi kontak rapat kepada Geethan ialah peguam bela Rosmah yang lain iaitu Datuk Firoz Hussein (Firoz Hussein Ahmad Jamaluddin) yang sedang menjalani kuarantin kendiri di Kota Kinabalu, Sabah sehingga 25 Jan manakala peguam Reza Rahim dan P. B Rajivan Nambiar dikuarantin sehingga 24 Januari.

“Oleh itu, saya memohon kes hari ini ditangguhkan ke 3 Februari ini,” kata peguam itu pada prosiding hari ini.

Azrul berkata, surat berhubung permohonan penangguhan kes berkenaan telah dihantar kepada mahkamah pada 20 Januari lepas.

Mengenai permohonan Rosmah untuk membatalkan kelayakan bekas Hakim Mahkamah Persekutuan Datuk Seri Gopal Sri Ram daripada bertindak sebagai timbalan pendakwa raya kanan dalam kes pengubahan wang haram dihadapinya, Azrul berkata pihaknya akan memfailkan permohonan berkenaan esok.

Sementara itu, Timbalan Pendakwa Raya Poh Yih Tinn berkata, pihaknya telah menerima surat daripada pembelaaan berhubung penangguhan kes, namun memaklumkan pendakwaan bersedia untuk meneruskan prosiding hari ini.

“Bagaimanapun, ia bergantung kepada budi bicara mahkamah untuk membuat keputusan,” katanya.

Ini adalah kali kedua Rosmah memfailkan permohonan supaya Hakim Mohamed Zaini menarik diri daripada mendengar perbicaraan kes pengubahan wang haram (AMLA), selepas  hakim itu yang turut mendengar kes rasuahnya berkaitan projek solar hibrid, telah menolak permohonan Rosmah pada 14 Disember lalu.

Rosmah menfailkan permohonan pertama atas alasan  untuk mengelakkan sebarang kemungkinan berat sebelah berlaku sekiranya Hakim Mohamed Zaini mendengar dan memutuskan kes pengubahan wang haram dihadapinya kerana hakim sama turut mendengar kes solar dihadapi isteri bekas perdana menteri itu.

Dalam permohonan kedua, Rosmah antara lain mendakwa tindakan pihak pendakwaan untuk membawa masuk percakapan beramaran kes pengubahan wang haramnya di dalam perbicaraan kes solar semestinya akan mempengaruhi Mohamed Zaini apabila beliau mendengar perbicaraan kes AMLA.

Rosmah juga merayu terhadap keputusan Hakim Mohamed Zaini yang menolak permohonan pertamanya dan rayuan berkenaan ditetapkan untuk pengurusan kes di hadapan Timbalan Pendaftar Mahkamah Rayuan pada 23 Mac ini.

Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018. – Bernama


Banteras kebanjiran warga asing dalam sektor pekerjaan

1. MENGIKUT statistik kadar pengangguran negara meningkat kepada 5.3 peratus pada bulan Mei 2020 yang lalu. Ini bermakna sejumlah 826,000 orang di Malaysia tidak mempunyai pekerjaan.

2. Peningkatan daripada statistik pengangguran 5 peratus pada April 2020 ini amat merisaukan.
Cuma persoalan yang timbul adakah benar-benar peluang pekerjaan terhad atau rakyat Malaysia sebenarnya terlalu memilih kerja?

3. Tanpa menafikan kesan buruk daripada pandemik COVID-19 yang melanda dunia dan negara, hakikatnya masalah pengangguran ini telah lama dihadapi Malaysia.

Kebanjiran pekerja asing termasuk sebahagian dari mereka yang tidak memiliki dokumen yang sah adalah antara faktor penyumbang utama.

4. Statistik Jabatan Imigresen Malaysia menunjukkan jumlah pekerja asing aktif terkini adalah sebanyak 2.3 juta orang merangkumi 14.74 peratus daripada jumlah keseluruhan 15.6 juta tenaga buruh di Malaysia (data 2019).

5. Jabatan Perangkaan Malaysia pula menganggarkan jumlah warga asing yang tinggal secara sah di negara ini ialah sekitar 3.3 juta orang daripada keseluruhan 32 juta penduduk di Malaysia (lebih 10 peratus). Itu belum dikira para pendatang tanpa izin (PATI) yang juga dianggarkan mencecah jumlah jutaan orang.

6. Selain isu rasuah, kebocoran kawalan keselamatan negara dan kelemahan penguatkuasaan, para majikan turut mengambil kesempatan dengan mengoptimumkan penggunaan warganegara luar bagi memaksimumkan keuntungan

7. Mereka menggunakan alasan bahawa warga tempatan malas dan tidak mahu bekerja terutama dalam bidang yang sukar, kotor dan berbahaya (difficult, dirty and dangerous) atau lebih dikenali sebagai sektor 3D.

8. Sebagai contoh, syarikat Top Glove yang juga pengeluar sarung tangan terbesar di dunia melaporkan kekurangan pekerja akibat kawalan kemasukan para pekerja asing oleh kerajaan Malaysia.

Persoalannya, mengapakah kekosongan ini tidak boleh diisi oleh hampir sejuta rakyat tempatan yang tidak memiliki kerja?

9. Pada pandangan saya, tindakan tegas perlu diambil kerajaan bagi mengekang kebanjiran warga asing ke dalam sektor pekerjaan di Malaysia.

Dalam masa sama, pihak majikan perlu memberikan gaji serta skim kebajikan pekerja yang kompetitif bagi menarik minat para pekerja tempatan.
10. Skim latihan dan peningkatan kemahiran juga perlu diperkasakan. InsyaAllah dengan usaha bersepadu pelbagai pihak ini masalah pengangguran di Malaysia akan berjaya diselesaikan.

Ir Muhammad Lukman Al Hakim Muhammad

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Perang di Ukraine mungkin berakhir awal Mei

KYIV, 12 Syaaban 1443H, Selasa – Perang di Ukraine berkemungkinan berakhir pada awal Mei apabila Russia kehabisan sumber untuk menyerang jirannya, kata penasihat kepada ketua kakitangan Presiden Ukraine, Oleksiy Arestovych.

Menerusi video yang disiarkan oleh beberapa media Ukraine, Arestovych berkata, masa yang tepat akan bergantung kepada berapa banyak sumber Kremlin sanggup komited untuk kempen itu.

“Saya fikir selewat-lewatnya pada awal Mei, kami sepatutnya mengadakan perjanjian damai, mungkin lebih awal, saya bercakap mengenai tarikh terkini yang mungkin,” katanya

Katanya lagi, senario yang ‘benar-benar gila’ juga boleh membabitkan Russia menghantar tentera baharu selepas sebulan menjalani latihan.

Menurut Arestovych, walaupun selepas keamanan dipersetujui, pertempuran taktikal kecil boleh berlaku selama setahun, meskipun Ukraine menegaskan penyingkiran sepenuhnya tentera Russia dari wilayah negara itu.

Perang di Ukraine bermula pada 24 Februari lalu apabila Presiden Russia, Vladimir Putin melancarkan ‘operasi ketenteraan khas,’ serangan terbesar ke atas negara Eropah sejak Perang Dunia Kedua. – Agensi


MUAFAKAT mohon Agong pertimbang bubar SUHAKAM

Oleh Siti Hafidah Abd Ghaffar

BANGI, 27 Syaaban 1442H, Jumaat – Suruhanjaya Hak Asasi Manusia Malaysia (SUHAKAM) sudah jauh menyimpang daripada asas landasan penubuhannya kerana dilihat bersikap terlalu liberal.

Bahkan suruhanjaya itu juga amat kuat berkiblatkan falsafah dan konsep luar serta asing yang tidak serasi dengan intipati Perlembagaan.

Melihat kepada rekod mereka, Ketua Aktivis Muafakat Sejahtera Masyarakat Malaysia (MUAFAKAT), Haji Rashidi Haris memohon Yang di-Pertuan Agong membubarkan suruhanjaya itu jika mereka masih berdegil dengan cadangan-cadangan kalut.

“… atau digantikan sahaja dengan pesuruhjaya yang lebih memahami falsafah, nilai, norma serta jati diri kita selaras dengan Perlembagaan Persekutuan 1957 dan selaras dengan kebudayaan Malayuwiyyah-Islamiyyah,” katanya dalam kenyataan kepada Ismaweb.net.

Mengulas mengenai pembentangan kertas kerja Datuk Dr Madeline Berma berkaitan hak asasi pekerja seks di Malaysia pula, Haji Rashidi menegaskan kenyataan Pesuruhjaya SUHAKAM itu amat jelas bertentangan dengan falsafah dan inti pati Perlembagaan negara.

“Kenyataan sebegitu seolah-olah menggambarkan beliau mahu menghalalkan kegiatan maksiat pelacuran di dalam negara dan melindungi mereka yang terlibat dengan aktiviti haram di sisi agama Islam dan sekali gus menyalahi perundangan negara,” tegasnya.

Sehubungan itu, beliau menggesa Dr Madeline bertanggungjawab terhadap kenyataannya dan tidak bersikap lontar batu sorok tangan.

Pada 27 Mac lalu, Dr Madeline dalam kenyataan di Facebook berkata, pekerja seks di Malaysia menghadapi diskriminasi, ancaman keselamatan, keganasan dan mereka tergolong dalam kumpulan rentan (vulnerable).

Katanya, keadaan ini berlaku disebabkan industri pelacuran tidak sah daripada segi undang-undang negara, maka mereka yang bekerja dalam industri seks dikriminalisasi (criminalisation).


Usah pertikai had jemaah di masjid: Sultan Selangor

SHAH ALAM, 15 Jamadilakhir 1442H, Khamis – Sultan Selangor, Sultan Sharafuddin Idris Shah Alhaj bertitah keputusan mengehadkan bilangan jemaah di masjid di negeri ini, adalah demi menjaga keselamatan seluruh umat Islam.

Setiausaha Sultan Selangor, Datuk Mohamad Munir Bani berkata, baginda memahami kegusaran dan kebimbangan umat Islam di Selangor yang belum boleh berjemaah solat fardu dan menunaikan solat Jumaat di masjid kerana mematuhi garis panduan prosedur operasi standard (SOP) di bawah perintah kawalan pergerakan (PKP).

“Baginda turut membaca sendiri rayuan disalurkan menerusi Mufti Selangor dan juga permohonan kepada Jabatan Agama Islam Selangor (JAIS) berkaitan perkara berkenaan,” katanya dalam satu kenyataan, hari ini.

Bagaimanapun, statistik terbaharu di Selangor membabitkan kes jangkitan wabak COVID-19 masih meningkat dengan jumlah kematian yang tinggi.

Bahkan, jumlah kes positif di Selangor mencecah lima digit, manakala tiga digit bagi angka kematian, katanya.

“Baginda tidak mahu lebih ramai lagi rakyat di negeri ini mendapat jangkitan akibat lalai mematuhi PKP dan SOP sehingga boleh menyebabkan kematian.

“Selepas ini, baginda berharap tidak ada lagi pihak yang bertelagah sesama sendiri berhubung keputusan yang diambil sebulat suara pihak berwajib ini, demi keselamatan umat Islam di Selangor.

“Tegas baginda lagi, tidak bererti jika masjid dan surau ditutup, maka amal ibadah juga akan terhenti,” katanya.


Bekas PM Lubnan, Saad Hariri gantung kerjaya politik

BEIRUT, 22 Jamadilakhir 1443H, Selasa – Bekas Perdana Menteri Lubnan, Saad Hariri mengumumkan penggantungan pembabitan beliau dalam aktiviti politik dan tidak bertanding dalam pilihan raya Parlimen akan datang.

Keluarga Hariri telah mendominasi landskap politik Lubnan selama lebih tiga dekad sejak berakhirnya perang saudara di negara ini pada tahun 1990.

Dalam sistem mazhab Lubnan, di mana kerusi Parlimen diperuntukkan berdasarkan kuota mazhab, sebahagian besar Ahli Parlimen Sunni terdiri daripada Parti Gerakan Masa Depan Hariri.

“Saya yakin tidak ada ruang untuk sebarang peluang positif ke Lubnan kerana pengaruh Iran, ketidakpastian kami dengan masyarakat antarabangsa, perpecahan dalaman dan perpecahan mazhab, saya menggantung kerja dalam kehidupan politik dan begitu juga Gerakan Masa Depan.

“Saya tidak akan bertanding dalam pilihan raya, begitu juga dengan parti.

“Kami kekal berkhidmat untuk rakyat dan negara, tetapi keputusan kami untuk menggantung sebarang peranan atau tanggungjawab langsung dalam pemerintahan, perwakilan atau politik dalam erti kata tradisional,” kata Hariri dalam ucapan yang disiarkan di televisyen pada Isnin.

Hariri berkata, matlamatnya untuk menghalang satu lagi perang saudara Lubnan di tengah-tengah ketegangan dan berjanji meningkatkan kesejahteraan rakyat di negara ini.

Katanya, kompromi yang dilakukan dengan musuh politik untuk menghalang perang melemahkan keupayaan beliau untuk meningkatkan ekonomi.

“Perjanjian ini dibuat atas perbelanjaan saya dan boleh menjadi punca ketidakupayaan saya menjadikan hidup lebih baik untuk rakyat Lubnan. Sejarah akan menjadi hakim itu,” katanya memetik kehilangan kekayaan peribadi, sekutu tempatan dan serantau.

Pilihan raya Parlimen dijadualkan pada 15 Mei 2022.

Rakyat Lubnan akan mengundi buat kali pertama sejak kebangkitan di seluruh negara pada akhir 2019, dan letupan Pelabuhan Beirut pada Ogos 2020 yang mengorbankan lebih 200 orang serta memusnahkan beberapa kawasan perkampungan di ibu negara. – Agensi


Isu kain rentang, PAS Jelebu nafi diperguna PN

JELEBU, 19 Rabiulakhir 1444H, Isnin – PAS Jelebu menafikan parti dipergunakan oleh gabungan Perikatan Nasional (PN) berikutan penyebaran kain rentang di beberapa kawasan bandar tersebut sejak beberapa hari lalu.

Timbalan Yang Dipertua PAS Jelebu, Muhammad Faudzi Jalil berkata, petugas parti itu menyedari kewujudan kain rentang yang dipasang di beberapa lokasi yang mempertikaikan kerjasama PAS dengan Bersatu.

“Kami menerima banyak aduan mengenai kain rentang dan sehingga kini lima lokasi di kesan termasuk di sebuah sekolah di Kuala Klawang, kira-kira jam 7 pagi semalam,” katanya.

Mengulas lanjut, Muhammad Faudzi berkata, pihaknya tidak mahu menuduh dan memperbesarkan isu kain rentang berkenaan sebaliknya berharap kejadian berkenaan membawa rahmat dan sekali gus memberi kemenangan kepada partinya.

“Saya tidak menuduh mana-mana pihak kerana saya percaya apa yang berlaku akan memberi kebaikan dan rahmat kepada PN seterusnya memenangi kerusi Parlimen Jelebu,” katanya.

Pada masa sama, beliau menyifatkan ada pihak lain yang cuba mengambil kesempatan menggantung kain rentang berkenaan untuk menggambarkan rasa tidak puas hati ahli-ahli parti.

Beliau menegaskan, sebagai parti gabungan dalam PN, PAS menjalankan gerak kerja kempen dalam suasana yang baik bersama Bersatu dan Gerakan.

“Saya yang mewakili PAS menafikan sekeras-kerasnya perkara berkenaan ada berlaku, sebaliknya kami bekerjasama dalam semua perkara dengan suasana harmoni, dalam keadaan berkasih sayang dan mesra,” katanya.

Katanya, tiada sengketa atau mana-mana parti dipergunakan mahupun mengambil kesempatan kerana kesemua parti gabungan itu dalam kesepakatan yang baik.

Mengambil langkah selamat selain membersihkan maruah parti, Muhammad Faudzi berkata, pihaknya telah membuat laporan polis di Balai Polis Kuala Klawang pada jam 3.18 petang, semalam.


BNM umum tambahan peruntukan bagi PKS, tambah baik ciri kemudahan

KUALA LUMPUR, 22 Zulkaedah 1442H, Sabtu – Bank Negara Malaysia (BNM) melakukan penambahbaikan ke atas beberapa kemudahan di bawah Dana BNM untuk Perusahan Kecil dan Sederhana (PKS) yang bertujuan menyokong operasi dan menyediakan bantuan kepada sektor itu.

Dalam kenyataan, bank pusat mengumumkan peruntukan tambahan RM4 bilion bagi Dana BNM untuk PKS, yang termasuk peruntukan bagi Kemudahan Bantuan dan Pemulihan Bersasar (TRRF) sebanyak RM2 bilion.

“Penambahan ini meningkatkan jumlah peruntukan kepada RM6 bilion. TRRF bertujuan memberikan bantuan dan sokongan untuk pemulihan PKS dalam sektor perkhidmatan,” jelasnya.

Menurut BNM, peruntukan Kemudahan Semua Sektor Ekonomi (AES) turut ditambah sebanyak RM2 bilion sekali gus meningkatkan peruntukan keseluruhan kepada RM6.5 bilion.

Kemudahan AES ini terbuka kepada PKS daripada semua sektor ekonomi dan bertujuan meningkatkan akses PKS kepada pembiayaan dan menyokong pertumbuhan, tambahnya.

BNM menjelaskan penambahbaikan tersebut telah diumumkan Perdana Menteri, Tan Sri Muhyiddin Yassin masing-masing di bawah pakej Program Strategik Memperkasa Rakyat Dan Ekonomi Tambahan (PEMERKASA Tambahan) serta Pakej Perlindungan Rakyat dan Pemulihan Ekonomi (PEMULIH).

Bank pusat juga melakukan penambahbaikan ciri kemudahan TRRF dan Pembiayaan Pelancongan PENJANA (PTF) untuk membolehkan PKS menggunakan sebahagian pembiayaan bagi membayar balik pinjaman perniagaan yang sedia ada (iaitu pembiayaan semula).

“Jumlah maksimum yang boleh digunakan untuk pembiayaan semula adalah sehingga 30 peratus daripada pembiayaan yang diluluskan bagi TRRF dan bagi PTF pula sehingga 50 peratus daripada pembiayaan yang diluluskan,” menurutnya.

BNM menambah selain itu penerima Kemudahan Bantuan Khas dan Pembiayaan PKS PENJANA kini layak untuk memohon PTF (sehingga RM300,000 bagi setiap PKS).

PTF bertujuan menyokong PKS dalam sektor pelancongan dengan membantu mereka mengekalkan keupayaan dan membuat penyesuaian serta terus berdaya maju selepas pandemik.

“PKS yang berminat boleh terus memohon untuk mendapatkan kemudahan-kemudahan ini daripada institusi kewangan peserta.

“PKS juga boleh merujuk bnm.gov.my/covid19 atau menghubungi kami melalui bnm.my/LINK jika mempunyai sebarang pertanyaan mengenai kemudahan pembiayaan BNM,” jelas bank pusat. – Bernama


Ahli Parlimen UMNO diminta sokong pendirian parti batalkan darurat

BANGI, 15 Zulhijjah 1442H, Ahad – Sempena sidang Parlimen Khas yang bermula esok, Ahli-Ahli Parlimen UMNO diminta menzahirkan pendirian parti itu untuk mengusulkan supaya Parlimen mesti membahas dan membatalkan Proklamasi Darurat serta ordinan-ordinannya.

Pelaksanaan ketetapan itu telah diminta Presiden UMNO, Datuk Seri Dr Ahmad Zahid Hamidi dalam satu kenyataan hari ini.

Beliau berkata, Ahli-Ahli Parlimen UMNO mesti menzahirkan sokongan melalui undi untuk membatalkan Proklamasi Darurat dan ordinan-ordinannya.

Menurut Ahli Parlimen Bagan Datuk itu, ketetapan berkenaan adalah berpandukan beberapa asas iaitu:

1. Penolakan rakyat yang UMNO wakili terhadap Proklamasi Darurat dan ordinan-ordinannya yang ternyata lebih banyak memudaratkan rakyat termasuklah kebejatan ekonomi dan keterabaian dalam memelihara kebajikan rakyat termasuk pelaksanaan kompaun-kompaun yang melampau dan bersifat ‘dwi-standard’.

2. Pelaksanaan darurat yang ternyata gagal untuk mengekang dan menangani pandemik COVID-19, sebaliknya sebagai muslihat politik dan alat memandulkan sistem demokrasi berparlimen.

3. Memenuhi dan mentaati Perlembagaan Persekutuan berasaskan Perkara 150(3) yang mengkehendaki Proklamasi Darurat dan ordinan-ordinannya bukan sekadar dibahas tetapi ditentukan keabsahannya sama ada diluluskan atau dibatalkan.

4. Memahami implikasi Perkara 150(7) Perlembagaan Persekutuan bahawa Ordinan-Ordinan Darurat akan terus berjalan selama enam bulan sekiranya tidak dibatalkan sebagai mana Peruntukan 150(3), sekali gus bertentangan dengan keputusan Majlis Kerja Tertinggi UMNO pada 29 Oktober 2020, 25 April 2021, 16 Jun 2021 dan yang terbaru 7 Julai 2021.

5. Mendukung dan mentaati Tuanku Seri Paduka Baginda Yang di-Pertuan Agong dan DYMM Raja-Raja pemerintah yang menitahkan tiada keperluan untuk darurat diteruskan dan segala Ordinan-Ordinan Darurat dibahaskan di Parlimen seiring dengan Peruntukan 150(3) Perlembagaan Persekutuan.

6. Memenuhi dan mentaati ketetapan parti pada 25 April 2021 bahawa sekiranya Darurat (Proklamasi dan Ordinan-Ordinannya) diteruskan selepas 1 Ogos 2021, maka “Ahli-Ahli Parlimen akan menarik sokongan dan Menteri-Menteri, Timbalan-Timbalan Menteri dan Pengerusi-Pengerusi GLC daripada UMNO akan meletakkan jawatan”.


Hanya 2.7 peratus SJKC daripada 1,299 buah setuju laksana Jawi

BANGI, 15 Muharram 1442H, Khamis – Jumlah sekolah vernakular yang bersetuju dengan pelaksanaan pembelajaran tulisan Jawi dalam mata pelajaran Bahasa Melayu adalah kurang daripada tiga peratus.

Menurut sumber Kementerian Pendidikan Malaysia (KPM), hanya 2.77 peratus daripada 1,299 buah sekolah jenis kebangsaan Cina (SJKC) bersetuju dengan pelaksanaan pembelajaran Jawi yang ditetapkan bermula bulan Jun tahun ini.

Sementara itu, hanya 0.2 peratus bersetuju dengan pembelajaran Jawi di sekolah jenis kebangsaan Tamil (SJKT)

Memetik laporan Malaysiakini, KPM memberi maklumat balas itu dalam jawapan bertulis kepada soalan Ahli Parlimen Tanjung Karang, Tan Sri Noh Omar.

Laporan media tempatan pada pertengahan tahun lepas berkaitan keputusan kerajaan meneruskan pelaksanaan pembelajaran tulisan Jawi dalam mata pelajaran Bahasa Melayu Tahun 4 bagi sekolah jenis kebangsaan (SJK) mendapat tentangan hebat masyarakat Cina dan India.

Pelaksanaan pembelajaran itu sebelum ini ditetapkan ketika zaman pemerintahan Barisan Nasional (BN).

Pada 14 Ogos tahun lepas, Menteri Kabinet Pakatan Harapan (PH) telah memutuskan pelaksanaan tulisan Jawi di SJK akan hanya melibatkan pembelajaran tiga muka surat di dalam buku mata pelajaran Bahasa Melayu selepas mendapat persetujuan Persatuan Ibu Bapa dan Guru (PIBG), ibu bapa dan para pelajar.

Pada 5 Disember 2019, KPM menerbitkan Garis Panduan Pengenalan Tulisan Jawi dalam Kurikulum Bahasa Melayu, yang memberi kuasa kepada suara majoriti ibu bapa bagi menentukan sama ada ia bakal dilaksanakan.

Sekiranya 51 peratus ibu bapa bersetuju (atau tidak setuju), pelaksanaan tulisan Jawi akan diperkenalkan (atau tidak akan) dalam mata pelajaran Bahasa Melayu Tahun 4 sesi persekolahan tahun 2020.

PIBG dipertanggungjawabkan untuk melaporkan keputusan pungutan suara ibu bapa kepada pengetua.

Borang pungutan suara yang diedarkan kepada ibu bapa perlulah dikembalikan kepada PIBG dalam tempoh 14 hari.


Program Peranti Siswa fasa kedua dibuka mulai 1 Ogos

BANGI, 19 Zulhijjah 1443H, Selasa – Program Peranti Siswa masih lagi sedang berjalan dan tetap diteruskan seperti yang dirancang, kata Menteri Komunikasi dan Multimedia, Tan Sri Annuar Musa.

Beliau berkata, untuk fasa pertama Program Peranti Siswa yang ditutup pada bulan lalu, hampir 100,000 permohonan sedang diproses dan penyerahannya akan dibuat pada bulan hadapan.

Beliau memaklumkan kementeriannya telah membuat keputusan untuk membuka semula permohonan Program Peranti Siswa fasa kedua mulai 1 Ogos sehingga 30 September depan.

“Dalam permohonan fasa kedua ini, kerajaan telah bersetuju untuk memperluaskan kelayakan bagi pemohon peranti di bawah Program Peranti Siswa,” katanya.

Katanya, fasa kedua itu akan diperluaskan kepada pelajar Institusi Pendidikan Guru (IPG) dan kolej matrikulasi di bawah Kementerian Pendidikan Malaysia (KPM).

“Mereka yang datang daripada keluarga B40 yang pendapatan keluarga di bawah RM4,850 sebulan layak untuk membuat permohonan secara dalam talian mulai 1 Ogos dan akan ditutup pada 30 September bagi permohonan fasa kedua.

“Penyerahan peranti bagi fasa kedua dijangka dapat dilakukan sebaik sahaja proses permohonan fasa dua ditutup iaitu kira-kira pada bulan Oktober akan datang,” katanya.


Krisis sara hidup punca ramai pesara di UK kembali bekerja

LONDON, 13 Muharam 1444H, Khamis – Di tengah-tengah perang di Eropah dan pemulihan ekonomi Britain daripada pandemik COVID-19, fenomena aneh berlaku di United Kingdom (UK) apabila sejumlah besar pesara kembali bekerja.

Anggaran yang dikeluarkan The Office of National Statistics menunjukkan terdapat peningkatan sebanyak 116,000 orang berumur lebih 50 tahun di Britain mencari pekerjaan dengan lebih separuh daripada mereka adalah lelaki yang melebihi umur pencen.

Ketua Dasar di Age UK, Christopher Brooks menjelaskan, fenomena itu boleh difahami sebagai sebahagian tindak balas selepas pandemik melanda dunia.

Menurut Brooks, dengan tekanan kos sara hidup yang sangat tinggi dialami sejak kebelakangan ini, kemungkinan besar orang ramai bergelut untuk memenuhi keperluan harian.

Di tambah pula data menunjukkan inflasi dijangka terus meningkat di Britain dalam beberapa bulan akan datang, terdapat kebimbangan bahawa krisis kos sara hidup berkemungkinan meningkat lagi.

Sesetengah ahli ekonomi mencadangkan bahawa inflasi boleh memuncak pada 15 peratus pada awal tahun depan.

Bank of England telah menyemak semula ramalan inflasinya untuk musim luruh yang akan datang ini kepada 13 peratus, menyebabkan ramai yang menghadapi masalah kewangan lebih besar.

Sementara itu, pemulihan COVID-19 Britain telah terbukti kurang memberangsangkan.

Ekonomi Britain diramal menguncup pada suku akhir tahun ini kerana pertumbuhan KDNK dijangka negatif untuk suku kedua berturut-turut.

Ini telah mengakibatkan keadaan bagi kebanyakan orang di mana pendapatan gagal berada sejajar dengan peningkatan inflasi yang membawa kepada penurunan drastik dalam taraf hidup. – Agensi


Malaysia tangguh kebenaran perjalanan umrah mulai 8 Januari

BANGI, 27 Jamadilawal 1443H, Sabtu – Kerajaan menangguhkan sementara kebenaran perjalanan umrah bermula 8 Januari ini, bagi mengurangkan risiko penularan varian Omicron dan memperlahan peningkatan kes COVID-19 di Malaysia.

Menteri Kesihatan, Khairy Jamaluddin Abu Bakar berkata, sehingga 30 Disember, terdapat sembilan kluster yang berlaku membabitkan jemaah umrah, di mana lima daripadanya kes-kes indeks yang disahkan varian Omicron.

Beliau berkata, jumlah keseluruhan varian Omicron setakat 31 Disember 2021 adalah sebanyak 64 kes – 63 membabitkan pengembara dan satu kes disyaki jangkitan tempatan.

“Daripada 64 kes jangkitan COVID-19 varian Omicron ini, sebanyak 32 kes (50 peratus) dikesan dalam kalangan jemaah umrah.

“Perhimpunan berskala besar melibatkan jemaah dari pelbagai negara semasa di Arab Saudi mendedahkan para jemaah ini kepada risiko tinggi mendapat jangkitan COVID-19 termasuk varian Omicron,” katanya dalam kenyataan, hari ini.

Khairy berkata, situasi itu menyukarkan para jemaah untuk mematuhi prosedur operasi standard (SOP) umrah yang telah ditetapkan oleh kerajaan Malaysia.

“Jemaah umrah juga berkemungkinan telah dijangkiti semasa berada di Arab Saudi tetapi masih dalam tempoh inkubasi jangkitan menyebabkan ujian saringan sebelum bertolak balik ke Malaysia masih negatif.

“Bilangan ketibaan jemaah umrah Malaysia yang ramai iaitu 800 ke 1,000 sehari (menggunakan empat penerbangan khas) meningkatkan lagi risiko pengimportan kes COVID-19 dan varian Omicron ke dalam negara,” katanya.

Malah, kebanyakan jemaah yang pulang dari mengerjakan umrah telah memohon menjalani kuarantin di rumah atau tempat kediaman sepanjang tempoh tujuh hari kuarantin, katanya.

Bagaimanapun, Khairy berkata, apabila berlaku ketidakpatuhan kepada SOP ditetapkan, kes-kes positif COVID-19 dalam kalangan jemaah umrah telah menyebabkan berlakunya penularan jangkitan dalam ahli keluarga.

Atas sebab itu, kerajaan memutuskan untuk tiada lagi perjalanan mengerjakan umrah selepas 7 Januari 2022 sehingga tarikh yang dimaklumkan kelak.

“Tempahan tiket penerbangan perjalanan umrah yang baharu ditangguhkan berkuat kuasa 1 Januari 2022.

“Kuarantin wajib di stesen kuarantin atau hotel yang telah dikenal pasti sebagai stesen kuarantin oleh pihak NADMA bagi jemaah umrah yang pulang ke Malaysia bermula 3 Januari 2022,” katanya.

Beliau berkata, bagi jemaah yang akan berlepas ke Tanah Suci pada 1 Januari hingga 7 Januari 2022, mereka dibenarkan untuk meneruskan perjalanan, namun perlu menjalani kuarantin di stesen kuarantin oleh pihak NADMA sebaik tiba di Malaysia.

“Penilaian risiko situasi COVID-19 varian Omicron di dalam dan luar negara khususnya di Arab Saudi akan dilakukan secara berkala bagi membuat keputusan untuk membenarkan semula aktiviti umrah.

“Penangguhan sementara aktiviti umrah ini dijangka dapat membantu mengurangkan risiko penularan Omicron dalam negara dan memperlahankan peningkatan kes COVID-19.

“Selain itu, langkah ini juga diharap dapat memberi peluang dan ruang kepada kerajaan untuk membuat perancangan serta persediaan rapi dalam pengurusan jemaah umrah sebelum aktiviti umrah boleh dibenarkan semula,” katanya.


Tiada cukai makmur petanda baik pasaran modal

KUALA LUMPUR, 11 Rabiulawal 1444H, Sabtu – Ketiadaan cukai makmur dalam Bajet 2023 akan memberi petanda baik kepada pasaran modal, kata Pengerusi Bursa Malaysia Bhd, Tan Sri Abdul Wahid Omar.

Beliau berkata, ini adalah faktor positif yang besar bagi sektor korporat, yang berpotensi mengurangkan unjuran pendapatan sesaham (EPS) 2023 bagi FTSE Bursa Malaysia KLCI sebanyak lima hingga enam peratus.

“Tanpa cukai sedemikian dikenakan, penganalisis mempunyai unjuran konsensus kadar pertumbuhan EPS sebanyak 11.5 peratus bagi 2023 berbanding -1.1 peratus untuk 2022. Ini petanda baik untuk pasaran modal,” katanya dalam kenyataan pada Jumaat.

Beliau juga memuji komitmen kerajaan menerusi Bajet 2023 terhadap kemampanan kewangan jangka panjang dan untuk membina daya tahan Malaysia bagi menghadapi sebarang krisis masa depan.

Abdul Wahid berkata komitmen untuk mengurangkan defisit fiskal kepada 5.5 peratus daripada Keluaran Dalam Negara Kasar (KDNK) pada 2023 daripada 5.8 peratus pada 2022 dan seterusnya kepada purata 4.4 peratus untuk 2023 hingga 2025 seharusnya dipuji.

Komitmen berterusan ke arah pembangunan mampan juga amat dialu-alukan, dan secara keseluruhan, Bajet 2023 ialah bajet yang positif, katanya. – Bernama


India gesa pelajarnya segera tinggalkan bandar Kharkiv

NEW DELHI, 29 Rejab 1443H, Khamis – Kementerian Luar India menggesa pelajarnya di Ukraine untuk segera meninggalkan bandar Kharkiv di selatan negara itu yang kini teruk diserang tentera Russia.

Serangan udara dan roket Russia melanda Kharkiv pada Rabu, selepas hampir seminggu pencerobohan Moscow ke atas Ukraine, menurut perkhidmatan kecemasan tempatan.

Pada Selasa, seorang pelajar warganegara India terbunuh akibat serangan ke atas Kharkiv, manakala ribuan yang lain masih terperangkap di zon perang itu.

“Kita mengeluarkan nasihat ini berdasarkan input yang diberikan pihak Russia,” kata jurucakap Kementerian Luar India, Arindam Bagchi.

Bagaimanapun, beliau tidak menyatakan jumlah pelajar India di Kharkiv.

Nasihat kementerian itu menyatakan bahawa pelajar mesti sampai ke bandar serta penempatan berdekatan melalui sebarang pengangkutan atau berjalan kaki untuk keselamatan sendiri.

Kharkiv adalah bandar kedua terbesar di Ukraine – yang terletak berhampiran sempadan Russia – dengan populasi 1.5 juta penduduk.

Sebelum konflik berlaku, warga India merupakan kira-kira satu perempat daripada 76,000 pelajar asing di Ukraine, dan ia setakat ini adalah jumlah terbesar, menurut data kerajaan Ukraine.

Kebanyakan pelajar India di Kharkiv adalah penuntut dalam jurusan perubatan.

Sebelum ini, India menggesa Russia serta Ukraine menghentikan permusuhan dan membenarkan laluan selamat untuk rakyatnya. – Agensi


Maulidur Rasul disambut sederhana dalam norma baharu

KUALA LUMPUR, 12 Rabiulawal 1442H, Khamis – Walaupun diuji dengan pandemik COVID-19, kemeriahan Maulidur Rasul tetap dirasai sungguhpun disambut secara sederhana dan mematuhi prosedur operasi standard dalam suasana norma baharu.

Di SARAWAK, Yang Dipertua Negeri Tun Abdul Taib Mahmud merasmikan Taman Islam Darul Hana di Jalan Tun Salahuddin di sini malam tadi sempena majlis sambutan peringkat negeri untuk memperingati keputeraan junjungan besar Nabi Muhammad SAW itu.

Majlis perasmian itu turut dihadiri isteri Abdul Taib, Toh Puan Ragad Kurdi Taib, Ketua Menteri Sarawak Datuk Patinggi Abang Johari Tun Openg dan barisan kenamaan negeri.

Sebelum itu Abdul Taib bersama-sama kenamaan lain menghadiri majlis kesyukuran sempena sambutan itu di Masjid Darul Hana yang menjadi sebahagian daripada Taman Islam berkenaan yang siap dibina baru-baru ini dengan kos RM8.6 juta.

Di PERAK, sambutan Maulidur Rasul yang diadakan di Masjid Sultan Azlan Shah di Ipoh dihadiri kira-kira 450 orang termasuk Menteri Besar Perak Datuk Seri Ahmad Faizal Azumu.

Majlis sambutan anjuran Jabatan Agama Islam Perak (JAIPk) itu dimulakan dengan bacaan ayat-ayat suci al-Quran diikuti pelancaran Buku Modul Remaja Al-Ridzuan yang menyasarkan penyemaian dan pembinaan generasi muda hari ini mendekatkan diri dengan masjid.

Ahmad Faizal turut menyampaikan cenderahati kepada petugas barisan hadapan yang menentang penularan COVID-19 sebelum menunaikan solat Maghrib berjemaah dan berselawat beramai-ramai ke atas Nabi Muhammad SAW.

Ceramah Maulidur Rasul disampaikan Timbalan Mufti Negeri Perak Datuk Zamri Hashim sebelum solat Isyak berjemaah dan diikuti majlis jamuan makan.

Sementara di PULAU PINANG, seorang pesara guru Datuk Abdul Rahman Yob dinobatkan sebagai Tokoh Maulidur Rasul 1442 Hijrah peringkat negeri.

Anugerah disampaikan oleh Yang Dipertua Negeri Pulau Pinang Tun Abdul Rahman Abbas yang juga merasmikan peringkat negeri itu di Masjid Negeri Pulau Pinang dekat George Town, di sini.

Abdul Rahman yang juga merupakan bekas pesakit kanser usus menerima hadiah berupa wang tunai sebanyak RM5,000, trofi dan sijil penghargaan.

Turut hadir Pengerusi Jawatankuasa Perdagangan, Industri dan Pembangunan Keusahawanan negeri Datuk Abdul Halim Hussain.

Kira-kira 200 orang jemaah masjid turut serta dalam majlis itu yang disambut secara sederhana sebagai langkah pematuhan prosedur operasi standard (SOP) bagi mencegah penularan pandemik COVID-19. – Bernama


Arab Saudi perkasa sistem pengangkutan, sedia terima 30 juta jemaah

KUALA LUMPUR, 23 Syaaban 1443H, Sabtu – Kerajaan Arab Saudi mengumumkan beberapa inisiatif dan strategi memperkasa sistem pengangkutan dan khidmat logistiknya sebagai persediaan menerima kedatangan sehingga 30 juta jemaah haji dan umrah setiap tahun menjelang 2030.

Menerusi perkongsian infografik di Twitter pada Jumaat, Kementerian Pengangkutan dan Logistik Arab Saudi menyenaraikan beberapa projek bersasar dalam menyantuni jemaah haji dan umrah, antaranya membangunkan indeks kesalinghubungan antara lapangan terbang domestik dan lapangan terbang utama dunia dengan menawarkan akses ke 250 lagi destinasi penerbangan antarabangsa.

Selain itu, Kementerian akan turut memberi tumpuan kepada meningkatkan kapasiti operasi Keretapi Laju ‘Bullet Train’ Al Haramain selain aliran trafik di pelabuhan-pelabuhan domestik.

Sementara itu, Agensi Berita Saudi (SPA) yang memetik kementerian sama melaporkan kerangka strategi pemerkasaan ini telah digariskan Putera Mahkota Arab Saudi Muhammed bin Salman dan perinciannya dibentang wakil kementerian semasa Persidangan Antarabangsa Perkhidmatan Haji dan Umrah baru-baru ini.

Menurut SPA, kerajaan Arab Saudi itu kini sedang dalam usaha meningkatkan kapasiti Lebuhraya Madinah-Mekah, antara kemudahan rangkaian jalan raya utama dan paling sibuk yang menghubungkan wilayah Mekah dan Madinah.

“Lebuhraya berukuran sepanjang 397.3 kilometer (km) dan merentasi lebih 33 bandar dan penempatan itu dilengkapi 231 jambatan dan bersambung dengan lebih 20 persimpangan bertingkat”, lapor SPA. – Bernama


Pengurusan pincang punca banjir luar biasa gagal diatasi

Oleh Zuhayati Yazid

BANGI, 18 Jamadilawal 1443H, Khamis – Ketirisan dan kepincangan dalam pengurusan bencana dipercayai menjadi punca kegagalan pihak berkuasa menangani masalah banjir luar biasa, baru-baru ini.

Malah, aspek pencegahan sebelum dan selepas bencana juga tidak disusun secara sempurna sehingga menyebabkan agensi yang menguruskan bencana gagal mengatasinya.

Selain itu, Setiausaha Agung BERJASA, Ir Ts Muhammad Lukman Al Hakim Mohamad berkata, tiada gerak kerja holistik juga menjadi punca kegagalan pihak berkuasa mengatasi kelemahan yang dialami saban tahun.

“Tidak nafikan kali ini banjir luar biasa tetapi sebenarnya kepincangan dalam pengurusan menjadikan kita gagal merawatnya.

“Kini kita dilanda masalah besar akibat ketirisan berkenaan, akibat daripada gerak kerja yang tidak sempurna.

“Kenapa tidak ada notifikasi atau menggerakkan penduduk yang terlibat serta menyediakan gerak kerja atau aset untuk hadapi banjir yang dilalui ini dihadapi saban tahun,” katanya.

Beliau berkata demikian ketika menjadi panel dalam program Dimensi, Urus Bencana: Kerajaan tidak Efisyen? yang disiarkan di Tv Pertiwi, malam ini.

Dalam masa sama, beliau mempersoalkan kegagalan Jabatan Meteorologi Malaysia (METMalaysia) mengkoordinasi kenaikan paras air laut berdasarkan cuaca sedangkan mereka mempunyai aset yang hebat.

Soalnya lagi, apakah pihak berkuasa tidak membuat persiapan atau persediaan yang serius dalam mendepani masalah ini.

“Tetapi bagi saya masih perlu lihat keberkesanan dan perlu lihat wang yang berbilion-bilion itu dibelanjakan,” katanya.

Pautan Dimensi:


Radzi buat laporan polis terhadap pemilik akaun FB dakwa tak amal penjarakan fizikal

KUALA LUMPUR, 29 Safar 1443H, Rabu – Menteri Kanan Pendidikan, Datuk Dr Radzi Jidin membuat laporan polis terhadap seorang pemilik akaun Facebook, yang mendakwa beliau tidak mengamalkan penjarakan fizikal dalam satu sidang media baru-baru ini.

Menurut Radzi menerusi akaun Facebooknya beliau dimaklumkan mengenai satu hantaran Facebook yang tular bersama sekeping gambar yang menunjukkan seolah-olah tiada penjarakan fizikal.

Radzi memaklumkan setelah semakan dibuat, gambar yang ditularkan pemilik akaun bernama Yuseri Yusoff itu didapati palsu.

“Seingat saya, selain Ahli Parlimen Dungun, YB (Yang Berhormat) Tuan Haji Wan Hassan Mohd Ramli dan Exco Pendidikan Terengganu, YB Ustaz Hj Satiful Bahari Mamat, tiada sesiapa berada di sebelah ketika sidang media di SM (Sekolah Menengah) Sains Dungun pada 3 Oktober 2021.

“Setelah disemak, gambar tersebut sebenarnya adalah gambar palsu. Tindakan berniat jahat pemilik akaun tersebut adalah amat tidak bertanggungjawab. Laporan polis telah pun dibuat,” katanya dalam hantaran itu hari ini. – Bernama


Bilangan pelajar di SJKC 571,770, menurun 15.92 peratus dalam 11 tahun

BANGI, 11 Syaaban 1442H, Khamis – Statistik bilangan pelajar di Sekolah Jenis Kebangsaan Cina (SJKC) seluruh negara menurun sebanyak 15.92 peratus setakat Februari lalu, berbanding pada tahun 2010, menurut Jiao Zong.

Berdasarkan statistik Kementerian Pendidikan (KPM), terdapat 571,770 pelajar SJKC di seluruh negara dicatatkan sehingga bulan lalu.

Dalam tinjauan yang dilakukan untuk tempoh 2010-2021 itu, Jiao Zong – pertubuhan radikal Cina – berkata, semua negeri seluruh negara merekodkan penurunan jumlah pelajar kecuali di Sabah dan Labuan.

“Bagaimanapun, berdasarkan anggaran konservatif, 90 peratus ibu bapa Cina masih menghantar anak mereka ke SJKC, sekali gus mempamerkan sikap ambil berat mereka terhadap pendidikan bahasa ibunda,” kata Jiao Zong dipetik laporan akhbar Sin Chew Daily.

Pertubuhan itu mendakwa, data KPM juga menunjukkan peningkatan bilangan pelajar bukan Cina di SJKC iaitu 11.84 peratus pada 2010 kepada 19.75 peratus bagi tahun 2020.

“Ini menunjukkan SJKC adalah sekolah pilihan ibu bapa bukan Cina kerana setiap tahun semakin ramai orang bukan Cina menghantar anak mereka belajar di SJKC, selain membuktikan SJKC adalah sekolah majmuk, anak-anak dari pelbagai kaum boleh belajar bersama di SJKC,” dakwanya.

Difahamkan, jumlah pelajar yang dinyatakan dalam tinjauan itu tidak termasuk murid di pra-sekolah.

Selangor juga antara negeri yang mempunyai pelajar SJKC paling ramai iaitu 110, 276 orang (21.7 peratus), diikuti Johor (90,473) iaitu 17.8 peratus, kata laporan akhbar Cina berkenaan.

Menurut Sin Chew Daily, statistik terkini itu didakwa berikutan daripada penurunan kadar kelahiran dalam masyarakat Cina, sehingga menjejaskan bilangan pelajar di sekolah vernakular berkenaan.


Kegilaan melampau! Ceroboh tanah 40 tahun, sekarang tuntut geran pula

BANGI, 27 Zulkaedah 1444H, Jumaat – Tindakan Ahli Parlimen DAP, Chow Yu Hui yang tanpa segan silu mendesak peneroka haram durian Musang King di Raub diberi geran tanah dan kebenaran mengusahakan kawasan berkenaan sungguh memalukan.

Lebih tidak masuk akal, Ahli Parlimen Raub itu seolah-olah cuba menegakkan benang yang basah apabila menyarankan supaya Suruhanjaya Hak Asasi Manusia Malaysia (Suhakam) meninjau isu itu dari sudut aspek hak asasi manusia demi memperjuangkan keadilan bagi pihak penceroboh.

Jurucakap Gagasan Bangsa, Haji Aminuddin Yahaya menyifatkan, saranan Chow bukan setakat tamak dan tidak tahu malu bahkan satu kegilaan yang melampau.

“Tanah yang diceroboh selama 40 tahun dan dikaut untung berganda-ganda tanpa membayar satu sen pun kepada kerajaan negeri selama ini. Kini, dituntut pula agar kerajaan beri geran sampai ke peringkat Parlimen.

“Boleh pula Chow kaitkan isu dengan pencabulan hak asasi manusia. Sejak bila pula hak menceroboh menjadi asasi bagi manusia? Memang keji sungguh dia punya tak malu menegakkan benang yang basah,” katanya dalam kenyataan.

Aminuddin berkata, sudah sedia maklum bahawa apa yang berlaku di Pahang adalah hasil dari kedayusan pemimpin Melayu, kelemahan struktur pentadbiran kerajaan dan penguatkuasaan sehingga ada pihak begitu berani meminta permintaan ‘luar tabiie’ sebegini.

“Persoalannya, apakah pemimpin Melayu ada daya untuk menahan arus desakan ini? Atau akhirnya akan akur dengan permintaan mereka?

“Lebih-lebih lagi politikus-politikus Melayu dalam kerajaan kini berada di hujung tanduk, dalam pelbagai aspek; kes mahkamah, sokongan kerusi kerajaan Persekutuan dan negeri, terhutang budi dan sebagainya,” katanya.

Beliau juga cenderung mengatakan bahawa pemimpin Melayu akan bersedia memberikan geran itu kerana mereka pandai ‘berbelit’ untuk mensucikan sesuatu.

“DAP pun senang sahaja disucikan. Apalah sangat kalau nak sucikan penceroboh-penceroboh ini. Semuanya demi survival parti,” katanya.

Justeru, beliau menggesa agar rakyat Raub bangkit menentang desakan ini.

“Jika tidak, ahli Parlimen kalian ini akan terus dengan yakinnya memperjuangkan perkara yang salah bagi pihak anda,” katanya.


KKM tidak galak guna serbuk kunyit, daun semambu rawat HFMD

TAIPING, 21 Syawal 1443H, Ahad – Kementerian Kesihatan (KKM) tidak menggalakkan kaedah rawatan alternatif seperti menggunakan serbuk kunyit atau daun semambu bagi merawat penyakit tangan, kaki dan mulut (HFMD).

Timbalan Menteri Kesihatan, Datuk Dr Noor Azmi Ghazali berkata, sebaliknya orang ramai diminta berjumpa doktor sekiranya mempunyai simptom jangkitan.

“KKM memang tidak galakkan rawatan alternatif kerana ia tidak ditentukan kesahihannya lagi dari sudut sains malah tiada rawatan khusus dari sudut sains bagi merawat penyakit tersebut.

“Kita juga bimbang gejala dehidrasi. Jadi kanak-kanak yang terkena HFMD perlu dipastikan minum air secukupnya. Jika langsung tidak boleh minum air, memang perlu diberikan secara intravenous (suntikan ke dalam salur darah) dan dibawa ke hospital,” katanya yang ditemui pemberita pada majlis jamuan Aidilfitri di kediamannya di sini hari ini.

Pada 17 Mei lepas, Ketua Pengarah Kesihatan, Tan Sri Dr Noor Hisham Abdullah dilapor berkata, jumlah kes HFMD di negara ini meningkatkan pada kadar membimbangkan iaitu sebanyak 15 kali ganda berbanding tempoh yang sama tahun lepas dengan 31,661 kes dilaporkan.

Dr Noor Hisham berkata, 7,526 kes direkodkan pada Minggu Epidemiologi (ME) 19/2022 yang berakhir pada 14 Mei lepas yang menunjukkan peningkatan sebanyak 349 peratus berbanding ME sebelumnya dengan hanya 1,676 kes di seluruh negara. – Bernama


Isu Al-Jazeera: Dalang mungkin orang Malaysia?

BANGI, 14 Zulkaedah 1441H, Isnin – Laporan berita antarabangsa, Al Jazeera mengenai pendatang asing yang tular menimbulkan persoalan siapakah yang menjadi ‘mastermind’ menyalurkan maklumat dan mengatur segalanya di belakang penggambaran itu.

Presiden gerakan Islam Ikatan Muslimin Malaysia (ISMA), Haji Aminuddin Yahaya menegaskan, Al Jazeera telah membuat laporan yang menipu dan memburuk-burukkan Malaysia seolah-olah ‘menghalalkan’ sindiket pendatang haram tanpa izin yang sedang parah di negara ini.

Beliau menolak kemungkinan pihak agensi berita antarabangsa itu menghasilkannya tanpa bantuan orang tempatan.

Katanya, sebelum ini ada NGO dan aktivis hak asasi ‘membuat bising’ kononnya pendatang asing tanpa izin (PATI) ditindas oleh pihak berkuasa.

“Mereka meletakkan pelbagai label pada pihak berkuasa seperti ‘perkauman’ dan sebagainya. Label-label inilah juga yang digunakan oleh Al Jazeera dalam dokumentari ini.

“Apakah mereka ini menjadi dalang di belakang penghasilan dokumentari ini? Pihak polis perlu siasat,” gesanya dalam satu kenyataan, hari ini.

Dalam pada itu, Haji Aminuddin mengingatkan, tindakan provokasi ini taktik biasa sesetengah pihak apabila desakan dan propaganda mereka melalui media kiri tempatan tidak didengari.

Berikutan itu, katanya, mereka akan menggunakan media dan pentas antarabangsa bagi menekan negara.

“Justeru, teruskan menyokong segala usaha membanteras pendatang haram dan segala usaha bagi memelihara kedaulatan negara!,” gesanya.

Terdahulu, Menteri Kanan Pertahanan, Datuk Seri Ismail Sabri Yaakob menggesa Al Jazeera memohon maaf kepada rakyat Malaysia kerana menerbitkan sebuah dokumentari yang mengelirukan, berniat jahat dan membuta-tuli.

Tegasnya, Al Jazeera perlu menghentikan siaran dokumentari bertajuk ‘Locked Up in Malaysia’s Lockdown’ itu kerana ia tidak bersandarkan fakta yang tepat dan dilaporkan secara tidak beretika.

Al Jazeera dalam laporannya mendakwa, berlaku diskriminasi terhadap PATI, dari segi layanan ketika Malaysia menguatkuasakan Perintah Kawalan Pergerakan (PKP) bagi menangani COVID-19.

Video laporan berdurasi 20.25 minit itu mendapat cemuhan netizen yang menyifatkannya sebagai tidak benar dan berniat tidak baik.


1,440 kemalangan direkod hari ke-9 Op Selamat 19

KUALA LUMPUR, 5 Rejab 1444H, Jumaat – Sebanyak 1,440 kemalangan jalan raya direkodkan di seluruh negara pada hari kesembilan pelaksanaan Op Selamat 19 sempena Tahun Baharu Cina, semalam.

Pengarah Jabatan Siasatan dan Penguatkuasaan Trafik Bukit Aman, Datuk Seri Mat Kasim Karim berkata, ia melibatkan 1,750 kenderaan dengan kemalangan membabitkan kereta mencatatkan jumlah yang tertinggi iaitu 1,173 kes.

“Ia diikuti motosikal (270), pacuan empat roda (191), lori (65), van (30), bas (12), teksi (lima) dan satu kes kemalangan bagi basikal,” katanya dalam kenyataan hari ini.

Op Selamat 19 dilaksanakan selama 10 hari bermula 18 hingga 27 Januari di seluruh negara.- Bernama


Isu LCS: MINDEF akan beri kerjasama penuh kepada badan siasatan

KUALA LUMPUR, 12 Muharram 1444H, Rabu – Kementerian Pertahanan (MINDEF) akan memberi kerjasama penuh kepada semua badan berkuasa yang melakukan siasatan berhubung isu perolehan Kapal Tempur Pesisir (LCS).

Menteri Kanan Pertahanan Datuk Seri Hishammuddin Tun Hussein berkata, kerjasama itu termasuk kepada badan siasatan seperti Suruhanjaya Pencegahan Rasuah Malaysia (SPRM), Jawatankuasa Kira-Kira Wang Negara (PAC), Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) serta Audit Forensik.

“Saya dan barisan kepimpinan di MINDEF tiada sebarang perkara yang hendak disembunyikan sebaliknya hanya mahukan perkara ini dapat diselesaikan dan diteruskan demi kepentingan Tentera Laut Diraja Malaysia (TLDM), demi wang awam yang dibelanjakan serta kepentingan negara.

“MINDEF juga memberi jaminan bahawa keputusan Kabinet ini tidak akan mengganggu tiga perkara yang telah saya tegaskan beberapa kali sebelum ini.

“Pertama, TLDM memerlukan LCS dan sebab itu ia mesti diteruskan selaras dengan keputusan Jemaah Menteri pada April (lepas),” katanya dalam kenyataan, hari ini.

Beliau berkata, perkara kedua ialah pihak yang salah tetap salah dan mesti dihadapkan ke muka pengadilan manakala ketiga, dalam tempoh enam bulan ini, MINDEF sedang giat melakukan kerja rundingan dengan pihak OEM (Original Equipment Manufacturer), vendor dan perbankan sebagai pelan mobilisasi bagi memastikan LCS disiapkan.

“Penting untuk semua pemegang taruh kekal fokus terhadap usaha meneruskan projek LCS, demi memastikan TLDM dapat memiliki LCS yang sangat mereka perlukan dengan secepat mungkin,” katanya yang turut mengalu-alukan pengumuman Perdana Menteri Datuk Seri Ismail Sabri Yaakob berhubung isu itu hari ini.

Sementara itu, bekas Panglima Tentera Laut, Laksamana (B) Tan Sri Dr Ahmad Kamarulzaman Ahmad Badaruddin ketika mengulas mengenai pelancaran LCS 1 di Lumut pada 2017 berkata, pelancaran dan penamaan sesebuah kapal perang sebelum ia siap sepenuhnya merupakan tradisi serta praktis TLDM sejak sekian lama.

Beliau berkata, dakwaan kononnya pelancaran LCS di Lumut pada 2017 itu dilaksanakan untuk menipu dan mengelirukan orang ramai adalah tidak benar dan orang ramai perlu tahu bahawa yang dilancarkan ketika itu ialah kapal LCS 1 sebenar yang sedang dalam proses pembinaan dan bukannya dummy.

“Bukan pertama kali di Lumut pada 2017. Malah, ini juga amalan biasa di negara-negara lain. Maklum balas orang awam tentang di mana kapal, mengapa lancar kalau masih tidak siap? Ini saya boleh faham dan hormati.

“Cuma, apabila fitnah seperti ini ditularkan, saya terpanggil untuk membetulkan persepsi negatif bagi melindungi maruah dan nama baik TLDM. Penting untuk saya beritahu fakta sebenar supaya orang awam tidak terus keliru akibat kenyataan sesetengah pihak yang bersifat populis.

“Jadi janganlah ada pihak sengaja timbulkan isu demi kepentingan sendiri sehingga sanggup kelirukan orang ramai,” katanya dalam kenyataan hari ini.

Menurutnya pada 11 Disember 2021, perkara itu juga disebut oleh Kapt (B) Ir. Azhar Jumaat dalam sesi menghadap PAC.

Beliau berkata, di negara lain misalnya, semasa pelancaran kapal LCS yang dibina oleh Naval Group untuk Kerajaan UAE di Perancis, kapal tersebut juga belum siap sepenuhnya. – Bernama


Projek SSLR fasa dua dan tiga dalam proses penilaian

MIRI, 16 Syawal 1444H, Ahad – Pembinaan Projek Sabah-Sarawak Link Road (SSLR) Fasa Dua dan Tiga yang menghubungkan Sabah dan Sarawak tanpa perlu melalui Brunei kini dalam proses pengurusan dan penilaian harga.

Timbalan Perdana Menteri, Datuk Seri Fadillah Yusof berkata, selepas selesai proses itu kelak, projek itu akan dibawa untuk proses tender.

Katanya, fasa pertama projek tersebut yang bermula dari Lawas sehingga ke Pa Berunut sudahpun bermula.

“Saya telah diberikan amanah oleh Perdana Menteri (Datuk Seri Anwar Ibrahim) untuk membantu Menteri Kerja Raya, Datuk Seri Alexander Nanta Linggi untuk memastikan pembangunan infrastruktur di Sarawak ini dapat dilaksanakan secepat mungkin,” katanya.

Fadillah berkata demikian semasa majlis Peng Lamei Ledoh Pahu Kayan 2023 yang diadakan sebagai tanda kesyukuran tamatnya musim menuai yang dianjurkan Persatuan Kayan Sarawak di sini malam ini.

Timbalan Perdana Menteri itu berkata, bagi Fasa Dua projek Pan Borneo yang menghubungkan Miri dengan Limbang dan seterusnya Lawas dengan melalui Brunei akan dapat dilaksanakan pada penggal ini.

Menurutnya, kependudukan yang jarang di kawasan terpencil di Sarawak menjadi cabaran kerana mengikut dasar rancangan pembangunan kerajaan Persekutuan, tumpuan pembangunan adalah di kawasan yang mempunyai penduduk yang padat.

Ini menyebabkan kawasan tersebut ketinggalan jauh di belakang dari segi pembangunan namun kerajaan telah mulai memberikan tumpuan yang serius  terhadap pembangunan di Sarawak.

Di peringkat negeri Sarawak katanya, beberapa pihak berkuasa pembangunan wilayah telah ditubuhkan yang dilihat dapat melaksanakan pembangunan jalan penghubung yang dapat menghubungkan Pan Borneo dengan jalan pesisir pantai.

“Maknanya jalan-jalan balak akan dinaik taraf dan ini diharapkan dapat membantu meningkatkan infrastruktur perhubungan di Sarawak ini,” katanya sambil menambah bahawa setiap projek yang dilaksana tidak lari daripada berdepan pelbagai cabaran seperti jumlah kontraktor dan juga bahan binaan.

Pada masa yang sama beliau menyeru supaya pertubuhan-pertubuhan bukan kerajaan di Sarawak menjalinkan kerjasama dengan Yayasan Sarawak di dalam mengadakan program yang dapat meningkatkan ilmu pengetahuan dan kemahiran modal insan di negeri itu.- Bernama


Ekonomi belum stabil tahun ini, sukar laksana PRU15

Oleh Zuhayati Yazid

BANGI, 7 Zulkaedah 1443H, Selasa – Keadaan ekonomi yang masih tidak stabil sewajarnya menuntut kerajaan memberi perhatian sepenuhnya dalam mentadbir negara, terutama selepas negara beralih ke fasa peralihan endemik.

Justeru, persoalan mengenai pelaksanaan Pilihan Raya Umum ke-15 (PRU15) yang sering ‘dimainkan’ pihak tertentu tidak sepatutnya bangkit ketika ini jika benar ingin menyaksikan ekonomi negara kembali pulih dengan kadar segera.

Penganalisis politik, Prof Dr Azmi Hassan berkata, jelas buat masa ini bukan masa paling sesuai untuk mengadakan PRU15 berikutan pelbagai faktor termasuk kesan peperangan di Ukraine-Russia.

“Kalau nak tunggu ekonomi stabil tak mungkin akan berlaku dalam masa tahun ini kerana perang di Ukraine tak nampak kesudahannya.

“Begitu juga walaupun berada dalam fasa endemik, untuk membuka sepenuhnya begitu sukar sekali, sebab itu dikatakan tiada masa sesuai.

“Maka PRU lebih baik ditangguh supaya kerajaan dapat menumpukan perhatian terutama dalam pertumbuhan ekonomi,” katanya ketika dihubungi Ismaweb.net, hari ini.

Bagaimanapun, Azmi menyatakan kebimbangan apabila berlaku kekalutan dalam senario politik negara selain ugutan dalam kerajaan.

Situasi berkenaan, katanya, menuntut supaya PRU15 diadakan segera.

Katanya, paling penting adalah memberikan mandat kepada rakyat supaya dapat membuat keputusan terhadap bentuk kerajaan yang diimpikan.

“Sudah pasti mereka mahu kerajaan yang stabil, yang boleh mentadbir negara. Jadi biarkan mandat itu diberikan kepada rakyat sebaiknya supaya keputusan dapat dibuat, itu sebaik-baiknya,” katanya.

Terdahulu, Pengerusi Lembaga Penasihat Barisan Nasional (BN) Datuk Seri Najib Tun Razak menerusi Konvensyen 48 Tahun BN, gesaan telah dibuat supaya ‘Top Five UMNO’ membuat keputusan segera mengenai tarikh PRU-15, berserta ingatan supaya membuat keputusan tepat dan bijaksana, tidak memikirkan soal diri tetapi masa depan parti dan negara.

Kenyataan ini disambut Pengerusi BN, Datuk Seri Dr Ahmad Zahid Hamidi yang meminta perwakilan mahu PRU-15 diadakan dalam waktu terdekat pada tahun ini supaya berdiri sebagai tanda menyokong.

kestabilan politik amat penting untuk ekonomi negara dengan Keluaran Dalam Negara Kasar (KDNK) dijangka berkembang antara 5.5 hingga 6.5 peratus pada 2022 berbanding dengan penguncupan sebanyak 5.6 peratus pada 2020.


Tokoh qariah, Datuk Rogayah meninggal dunia

KUALA TERENGGANU, 22 Muharram 1445H, Rabu – Tokoh qariah negara, Datuk Rogayah Sulong, 81, menghembuskan nafas terakhir di Hospital Sultanah Nur Zahirah (HSNZ) di sini, awal pagi tadi.

Cucu saudaranya Mohd Faizal Hassan, 39, berkata, Allahyarham disahkan meninggal dunia pada 8.17 pagi tadi selepas tiga hari menerima rawatan di hospital berkenaan.

Rogayah bergelar johan Majlis Tilawah Al-Quran peringkat kebangsaan sebanyak tujuh kali dan johan Musabaqah Al-Quran antarabangsa sebanyak empat kali sekitar 1960-an dan 1970-an

“Allahyarham pernah menerima anugerah sempena sambutan Maulidur Rasul peringkat kebangsaan daripada Yang di-Pertuan Agong Tuanku Abdul Halim Mua’dzam Shah pada 2012,” katanya kepada Bernama.

Selain itu, katanya, usaha Rogayah mendekatkan ayat-ayat suci kepada masyarakat dan berkongsi ilmu membaca al-Quran dengan tajwid yang betul serta berlagu telah mendapat pengiktirafan kerajaan negeri sehingga beliau dinobatkan sebagai Tokoh Wanita Terengganu pada 2010.

Mohd Faizal berkata, Rogayah pada hujung usianya tetap aktif mengajar al-Quran.

“Allahyarham yang mendirikan rumahtangga dengan Allahyarham Megat Othman Megat Chik tiada anak, jadi ibu saya yang merupakan salah seorang anak saudaranya, dipelihara oleh arwah sejak kecil,” katanya.

Jenazah Allahyarham dijangka dikebumikan selepas zuhur di tanah perkuburan Islam Kampung Banggol Tuan Muda dekat sini. – Bernama


Kerajaan wujud dasar kawal harga racun, baja

SERIAN, 5 Jamadilawal 1443H, Jumaat – Kerajaan akan mewujudkan dasar bagi mengawal harga baja dan racun untuk membantu peladang dan pekebun kecil, menurut Timbalan Menteri Perusahaan Perladangan dan Komoditi Datuk Willie Mongin.

Beliau berkata dasar tersebut sudah di peringkat perbincangan bersama Kementerian Pertanian dan Industri Makanan dan Kementerian Perdagangan Dalam Negeri dan Hal Ehwal Pengguna.

“Dasar ini akan membantu para pengusaha dan pekebun-pekebun kecil mendapat harga input yang lebih rendah supaya mereka dapat menikmati hasil pulangan yang lebih tinggi,” katanya.

Beliau berkata demikian dalam sidang media selepas merasmikan Program Jelajah Agrikomoditi #KeluargaMalaysia anjuran Lembaga Minyak Sawit Malaysia (MPOB) di Kampung Pichin, di sini hari ini.

Pada masa yang sama, beliau berkata, sektor perladangan terutamanya sawit turut berdepan dengan masalah kekurangan tenaga buruh yang agak kritikal susulan pandemik COVID-19.

Menurutnya kerajaan menghadapi pelbagai kekangan untuk membawa masuk buruh asing berikutan masalah permit kerja, selain permintaan gaji minimum yang tinggi sehingga RM1,500.

“Namun, bagi mengatasi masalah ini, pekerja asing yang bekerja di sini dan bukan dalam bidang penting, akan dibawa masuk bekerja dalam sektor perladangan, tetapi perlu menukar permit kerja dan majikan,” katanya.

Setakat ini, beliau berkata permohonan untuk lebih 30,000 tenaga kerja asing untuk bekerja dalam sektor perladangan negara sudah diluluskan. – Bernama


Tiada maaf lagi, singkirkan anggota PDRM terpalit rasuah

Oleh Fazleen Safina

BANGI, 25 Safar 1442H, Selasa – Keadaan Polis Diraja Malaysia (PDRM) kini dilihat semakin tenat, ekoran daripada laporan terdapat anggotanya yang terlibat dengan gejala rasuah.

Situasi yang boleh diumpamakan seperti penyakit kanser tahap empat itu bagaimanapun, masih mampu dipulihkn demi kebaikan pasukan unit beruniform berkenaan.

Muafakat Sejahtera Masyarakat Malaysia (MUAFAKAT) melalui Ketua Medianya, Haji Rashidi Haris mencadangkan, anggota yang terlibat dalam kes rasuah disingkirkan daripada agensi tersebut.

“Kalau diubati sekali pun agak sukar untuk sembuh, melainkan satu cara sahaja iaitu buang semua polis-polis korup dalam PDRM.

“Pihak JIPS perlu melaksanakan tanggungjawab dengan penuh integriti. Jangan ada lagi istilah kasihan,” katanya ketika dihubungi Ismaweb.net, hari ini

Sebelum ini, Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki mengesahkan, penahanan 20 individu termasuk lapan pegawai polis dan seorang warga China, selain akan membuat beberapa siri tangkapan lain berhubung kes pengubahan wang haram melibatkan sindiket penipuan Macau Scam.

Setakat ini, SPRM sudah membekukan lebih RM80 juta daripada 730 akaun bank dan menyita wang tunai berjumlah RM5 juta.

Selain itu, SPRM merampas 23 kenderaan mewah pelbagai jenama serta motosikal berkuasa tinggi yang dipercayai dibeli hasil daripada aktiviti judi dalam talian tempatan.

Sindiket cuci wang itu dipercayai melaburkan wang daripada aktiviti kegiatan berkenaan ke dalam perniagaan dijalankan selebriti dan personaliti terkenal tanah air serta usahawan kosmetik tempatan.

Mengulas lanjut, Haji Rashidi turut mempersoalkan bagaimana ‘scammer’ boleh mendapatkan nombor telefon mangsa dengan mudah.

Soalnya, apakah mereka menjalinkan kerjasama dengan agensi-agensi kerajaan lain yang memiliki kesemua maklumat tersebut.

“Bagaimana informasi peribadi seperti kad pengenalan, nombor telefon ini diketahui scammer yang kemudiannya digunakan untuk memperdayakan orang ramai?

“Adakah ada penyelewengan pihak-pihak tertentu? Berdasarkan maklumat, sasaran mereka adalah pesara yang baru memiliki wang KWSP. Apakah ada orang dalam KWSP yang terlibat?,” soalnya.


MKT UMNO tak bincang isu lantik TPM, jangan layan tuntutan PN

BANGI, 12 Zulhijjah 1443H, Selasa – Majlis Kerja Tertinggi (MKT) UMNO tidak membincangkan isu perjanjian pelantikan Timbalan Perdana Menteri antara UMNO dan Perikatan Nasional (PN).

Naib Presiden UMNO, Datuk Seri Mohamed Khaled Nordin berkata, perkara berkaitan perjanjian itu tidak pernah dimaklumkan dalam mesyuarat MKT UMNO sebelum ini.

Perkara berkenaan juga tidak dibincangkan oleh biro politik parti itu dan dalam kalangan pemimpin lima jawatan tertinggi atau ‘Top Five’ UMNO.

“Setahu saya tidak pernah diberitahu (dalam MKT). Dalam ‘Top Five’, biro politik pun setahu saya tiada. Tapi tidak pasti jika saya tidak hadir pada waktu itu,” katanya seperti dipetik media tempatan, hari ini.

Tegas beliau, kerajaan tidak perlu melayan tuntutan Pengerusi Perikatan Nasional (PN), Tan Sri Muhyiddin Yassin mengenai jawatan dalam Kabinet termasuk isu perjanjian berkaitan pelantikan jawatan Timbalan Perdana Menteri.

“Hal itu berkaitan urusan kerajaan, namun tuntutan berkenaan terutama ketika negara sudah hampir kepada tempoh untuk mengadakan Pilihan Raya Umum (PRU), dianggap satu tindakan yang tidak wajar berlaku.

“Lagipun, tiada jaminan dengan pelantikan Timbalan Perdana Menteri menyelesaikan pelbagai masalah dalam negara, termasuk isu berkaitan kos sara hidup yang semakin meningkat ketika ini.

“Lantiklah siapa pun, tak ada gunanya. Apakah Timbalan Perdana Menteri baharu boleh selesaikan masalah negara. Seelok-eloknya, adakan PRU supaya rakyat boleh memilih semula kerajaan,” katanya.

Sebelum ini, Tan Sri Muhyiddin Yassin berkata, sememangnya wujud perjanjian mengenai jawatan Timbalan Perdana Menteri dan kouta anggota Kabinet.

Katanya, beliau menandatangani perjanjian itu bersama-sama Perdana Menteri, Datuk Seri Ismail Sabri Yaakob dan disaksikan oleh Setiausaha Agung PN, Datuk Seri Hamzah Zainuddin serta Tan Sri Annuar Musa.

Muhyiddin berkata, draf perjanjian itu digubal oleh Setiausaha Agung PAS, Datuk Seri Takiyuddin Hassan.


Belgium akan musnahkan hampir 6 juta vaksin Covid-19 yang luput

BRUSSELS, 1 Zulhijjah 1444H, Selasa – Kerajaan Belgium pada Isnin mengumumkan negara itu akan memusnahkan hampir enam juta dos vaksin COVID-19 yang sudah luput, lapor media tempatan.

“Beberapa kajian menunjukkan vaksin yang disesuaikan dengan subvarian BA.4/5 jauh lebih berkesan berbanding vaksin asal menentang COVID-19,” kata Menteri Kesihatan, Frank Vandenbroucke kepada jawatankuasa kesihatan parlimen persekutuan, lapor Agensi Anadolu memetik harian Het Laatste Nieuws.

Vandenbroucke berkata Belgium tidak boleh menggunakan lagi lebihan vaksin asli dan  2.6 juta dos Moderna dan 3.3 juta dos Pfizer akan dimusnahkan secepat mungkin.

Keputusan itu hanya berkaitan dengan vaksin jenis baharu yang telah dibangunkan, katanya. -Bernama


Pelantikan MB dan Titah Duli Yang Maha Mulia Paduka Seri Sultan Perak

HARI ini berlangsungnya istiadat mengangkat sumpah Menteri Besar Perak. Selesailah episod celaru politik di negeri tersebut. Alhamdulillah.

Menteri Besar adalah jawatan yang wajib ada berdasarkan undang-undang. Ia wajib diisi sekiranya berlaku kekosongan. Ini kerana tiada menteri besar bermaksud tiada kerajaan yang mentadbir. Sekiranya tiada kerajaan, maka perjalanan pentadbiran negara ada terganggu.

Sesungguhnya tugas seorang menteri besar ada sama seperti jawatan Perdana Menteri pada peringkat persekutuan. Menteri besar adalah ketua kerajaan. Beliau menjadi ketua kepada Majlis Mesyuarat Kerajaan bagi negeri. Majlis Mesyuarat Kerajaan, yang rata-rata dikenali sebagai Executive Council atau EXCO, adalah seumpama Jemaah Menteri pada peringkat Persekutuan.

Tugas utama Majlis Mesyuarat Kerajaan ialah untuk menasihati Duli Yang Maha Mulia Sultan atas urusan pentadbiran negeri. Saya mengambil contoh dari peruntukan Undang-Undang Tubuh Kerajaan Perak Darul Ridzuan.

KUASA MEMERINTAH
XII (1) Yang Maha Mulia hendaklah melantik, dengan surat perintah yang ditandatngani Baginda dan dicap dengan mohor kerajaan, seseorang Menteri Besar jadi ketua pegawai-pegawai dan pegawai pemerintah (executive) yang kanan sekali dalam negeri ini.
(2) Tiada seorang pun boleh dilantik menjadi Menteri Besar melainkan daripada bangsa melayu dan beragama Islam dengan syarat bahawa Duli Yang Maha Mulia boleh dengan timbagannya melepaskan salah satu atau kedua-dua kewajipan perenggan ini berkenaan dengan bangsa dan agama Islam bila-bila ia memikirkan berfaedah berbuat demikian itu.

MAJLIS MESYUARAT KERAJAAN
XVI. (I) Yang Maha Mulia hendaklah melantik satu Majlis Mesyuarat Kerajaan.
(2) Ada pun Majlis Mesyuarat Kerajaan itu hendaklah dilantik sebigai berikut iaitu:
(a) Yang Maha Mulia hendaklah mula-mula sekali melantik sebagai Menteri Besar pada mengetuakan Majlis Mesyuarat Kerajaan itu seorang ahli Dewan Perhimpunan Undangan yang pada timbangannya boleh mendapat kepercayaan sebahagian besar daripada ahli-ahli Dewan Perhimpunan itu, dan

(b) Hendaklah Baginda dengan nasihat Menteri Besar melantik tidak lebih daripada lapan orang atau tidak kurang daripada empat orang ahli-ahli lain dari antara ahli-ahli dari antara ahll-ahli Dewan Perhimpunan Undangan itu,

Tetapi jikalau satu lantikan itu diperbuat pada masa Dewan Perhimpunan Undangan itu dibubarkan seorang yang telah menjadi ahli Dewan Perhimpunan Undangan yang akhir bolehlah dilantik tetapi tidaklah boleh la melanjutkan jawatannva kemudian daripada perjumpaan yang pertama bagi Dewan Perhimpunan Undangan yang baharu itu kecualinya la menjadi seorang ahli bagi Dewan

(3) Walaupun ada apa-pa terkandung dalam Fasal ini seoarang yang menjadi warganegara dengan jalan sebab mastautin atau dengan pendaftaran menurut perkara 17 dalam Perlembagaan persekutuan tidaklah boleh menjadi Menteri Besar.

(6) Jikalau sekiranya Menteri Besar itu terhenti daripada mendapat kepercayaan sebahagian besar daripada ahli-ahli Dewan Perhimpunan Undangan itu, kemudian hendaklah ia mempersembahkan letak jawatan Majlis Mesyuarat Kerajaan itu dikecualikan dengan permohonannya Yang Maha Mulia membubarkan Dewan Perhimpunan Undangan itu,

(7)Tertakluk kepada perenggan (6) seorang ahli Majlis Mesyuarat Kerajaan selain daripada Menteri Besar itu hendaklah memegang jawatan selama keredaan Yang Maha Mulia, tetapi ahli Majlis Mesyuarat Kerajaan itu bolehlah pada mana-mana ketika meletakan jawatannya.

TITAH DULI YANG MAHA MULIA PADUKA SERI SULTAN PERAK
Secara peribadi saya amat tersentuh dengan isi titah Duli Yang maha Mulia Paduka Seri Sultan Perak sempena istiadat angkat sumpah Menteri Besar Perak. Pada saya, ia penuh syadu untuk didengari dan dihayati. Titah baginda yang diisi dengan beberapa petikan firman Allah SWT dari Al-Quran al-karim amat mengisnsafkan.

Titah tersebut bukan semata-mata nasihat, tetapi adalah suatu peringatan yang hendaklah diambil perhatian dan dipatuhi oleh setiap kita, terutamanya pimpinan politik yang diberikan kepercayaan oleh rakyat. Petikan firman Allah dari al-Quran al-Karim menjadi sumber titah nasihat baginda itu bersesuaianlah kedudukan baginda menasihati kerajaan baginda yang dilihat oleh rakyat sebagai kerajaan yang perlu memberikan komitmen tinggi menangani cabaran kehidupan semasa.

Peringatan yang dizahirkan oleh Duli Yang Maha Mulia mengenai tanggungjawab dan amanah seorang pemimpin. Baginda bertitah bahawa kuasa boleh mengaburi keperibadian dan sifat diri seseorang. Maka hendaklah sentiasa kembali kepada peringatan Ilahi.

Amalan bersyukur kepada Ilahi dengan melakukan yang makruf dan meninggalkan mungkar. Ingat pada mereka yang menyumbang kepada kejayaan seseorang; walau siapa mereka sekalipun. Jawatan dan kuasa adalah pinjaman daripada Allah SWT – ia adalah amanah dan tanggungjawab – jangan dengan sengaja mengkhianati amanah Allah dan Rasul serta amanat lain yang digalas.

Mengenai perubahan kerajaan negeri Perak, baginda bertitah, setelah berlangsungnya pilihan raya negeri Perak, telah berlaku sebanyak tiga kali istiadat mengangkat sumpah menteri besar. Ini bermaksud, ini kali ketiga kerajaan negeri Perak berubah. Pertukaran kerajaan ini menunjukkan kerajaan yang dibentuk itu tidak stabil. Sehubungan dengan itu baginda bertitah tentang peri pentingnya pemimpin yang dipilih menumpukan fikiran dan tenaga untuk melaksanakan pimpinan dan pentadbiran negeri dengan baik dan tidak mengabaikan amanah.

Kegagalan kepimpinan dalam kalangan ahli politik untuk membolehkan fikiran dan tenaga digunakan untuk kepentingan rakyat juga suatu yang amat serius. Justeru, titah nasihat baginda hendaklah dipatuhi oleh pimpinan kerana setiap Ahli Dewan dipilih atas kepercayaan rakyat. Rakyat miskin dan terjejas kehidupan akibat pandemik jangan dijadikan kancil tersepit dan teraniaya.

Tanggungjawab pemimpin tidak boleh dipandang ringan atau tidak boleh diringankan. Rakyat mengharapkan pemimpin yang dipilih itu dapat menambah baik kehidupan mereka. Tidak kira siapa mereka. Baginda juga memperingatkan bahawa, tiada perbezaan dalam kalangan rakyat – mereka semua adalah rakyat Duli Yang Maha Mulia Paduka Seri Sultan Perak.

Kemudiannya baginda bertitah, pada masa sama, undi percaya yang gagal berlaku dalam Dewan Undangan Negeri Perak, bukan suatu sejarah yang dibanggakan. Saya lihat nada titah Duli Yang Maha Mulia pada situasi ini ada sedikit tanda kesal dengan apa yang berlaku.

Ya. Saya juga fikir patutnya begitu perasaan baginda sebagai pemerintah negeri Perak. Apatah lagi baginda juga bertitah bahawa jangan biarkan rakyat mendoakan suatu, yang mana, doa orang teraniaya tiada tabir untuk langsung sampai kepada Allah SWT.

Walaupun titah Duli Yang Maha Mulia Paduka Seri Sultan Perak ditujukan kepada warga negeri Perak dan kerajaan negeri Perak, namun saya dapati titah baginda juga amat menepati kedudukan dan keadaan politik semasa, sama ada negeri lain atau juga pada peringkat Persekutuan.

Sesungguhnya setiap pemimpin, walau di mana mereka, amanah yang digalas itu sama sahaja. Kembalilah kita kepada panduan agama dan janji yang dilafaz di luh mahfuz dan abadi lagi. Tunailah amanah kepimpinan dengan sewajarnya demi mencari keredaan Allah jua sehingga kita mendapat kebahagiaan hakiki di dunia yang kekal abadi nanti.

Profesor Dr Shamrahayu Abd Aziz
Pakar Perlembagaan
Penyandang Kursi Institusi Raja-Raja Melayu di Universiti Teknologi Mara (UiTM)


Banjir: 708 calon SPM kertas BM, BI duduki peperiksaan April depan

PASIR MAS, 27 Rejab 1443H, Selasa – Seramai 708 calon Sijil Pelajaran Malaysia (SPM) 2021 yang terjejas akibat bencana banjir di tujuh sekolah di Jajahan Pasir Mas akan menduduki peperiksaan kertas Bahasa Melayu dan Bahasa Inggeris pada sidang kedua, April depan.

Sekolah-sekolah tersebut adalah Sekolah Menengah Kebangsaan (SMK) Rantau Panjang, SMK Gual Periok, SMK Baroh Pial, Sekolah Menengah Agama Maahad Muhammadi Rantau Panjang, SMK Meranti, Sekolah Menengah Ugama (SMU) Al-Falah Siram dan SMU Khairiah Banggol Setol.

Menteri Kanan Pendidikan Datuk Dr Radzi Jidin berkata, calon-calon tersebut sepatutnya menduduki dua kertas peperiksaan itu pada esok, Rabu, 2 Mac dan Khamis (3 Mac).

“Kementerian Pendidikan (KPM) membuat keputusan sekolah-sekolah ini tidak dapat digunakan sebagai pusat peperiksaan kerana kawasan itu digenangi air hingga menyebabkan calon-calon dan pegawai peperiksaan tidak dapat masuk ke kawasan sekolah.

“Kertas peperiksaan untuk Rabu dan Khamis akan ditangguhkan pada sidang kedua.

“Pihak sekolah telah menghubungi calon-calon terlibat dan dijangka peperiksaan pada Isnin, 7 Mac akan kembali seperti biasa bergantung kepada keadaan semasa,” katanya dalam sidang media selepas melawat SMK Agama Lati, Rantau Panjang, hari ini.

Mengulas lanjut, Radzi turut meminta calon SPM 2021 di negeri ini yang menghadapi kesukaran untuk ke kawasan sekolah atau hadir ke pusat peperiksaan supaya menghubungi guru kelas, setiausaha peperiksaan sekolah atau pengetua.

“Boleh dapatkan penjelasan berkaitan situasi dan mana-mana pusat peperiksaan alternatif yang boleh dihadiri,” katanya.

Beliau berkata, calon terkesan banjir turut dibenarkan hadir ke pusat peperiksaan tanpa memakai uniform sekolah.

“Calon-calon yang terkesan banjir, pakailah apa-apa pun tidak mengapa, dalam keadaan krisis kita tak boleh terlalu memilih. Apa yang penting, anak-anak ini tenang dapat hadir ke pusat peperiksaan,” katanya.

Dalam perkembangan sama, Radzi memaklumkan keadaan banjir di Terengganu semakin pulih dan calon SPM yang terkesan boleh menduduki peperiksaan tersebut di pusat-pusat peperiksaan alternatif. – Bernama

—
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Hamas tawan sejumlah besar warga Israel, desak bebaskan tahanan Palestin

GAZA, 22 Rabiulawal 1445H, Ahad – Gerakan Perjuangan Islam Palestin (Hamas) telah menangkap sebilangan tentera Israel – mengesahkan ia cukup untuk menukar dengan semua rakyat Palestin yang ditahan secara haram di penjara Israel.

Timbalan Ketua Biro Politik Hamas, Saleh al-Arouri berkata, pasukan pejuang telah membawa jumlah tawanan Israel yang belum pernah berlaku sebelum ini dalam operasi yang dilancarkan awal hari Sabtu dari Semenanjung Gaza ke wilayah yang diduduki.

“Tahanan kami di penjara (Israel), ruang kebebasan mereka semakin besar. Apa yang kami ada akan membebaskan semua tahanan Palestin,” kata Arouri, sambil menambah bahawa beberapa pegawai kanan Israel adalah antara tawanan.

Gerakan Hamas berjaya menyusup masuk ke wilayah yang menjadi kubu kuat di bawah pendudukan Israel, selepas kumpulan pejuang melepaskan beribu-ribu roket ke kawasan tersebut.

Arouri berkata, Hamas bersedia untuk memperluaskan perang dengan Israel sambil menegaskan bahawa pertempuran berterusan akan membolehkan kumpulan itu menawan lebih ramai warga Israel.

“Semakin lama pertempuran berterusan, semakin tinggi bilangan tahanan,” katanya kepada Al Jazeera.

Hamas berulang kali menegaskan, pembebasan rakyat Palestin dalam penjara haram Israel adalah antara keutamaan gerakan itu.

Anggaran NGO hampir 5,200 rakyat Palestin berada di penjara Israel dengan wanita dan kanak-kanak bawah umur adalah jumlah terbesar.

Israel melancarkan serangan ke atas Gaza selepas pelancaran Operasi Taufan al-Aqsa Palestin pada hari Sabtu (7 Oktober).

Hamas berkata, Taufan al-Aqsa adalah tindak balas kepada tindakan penghinaan berulang oleh pencerboh Israel terhadap Masjid al-Aqsa, sebuah tapak suci umat Islam yang terletak di kota al-Quds yang diduduki.

Sekurang-kurangnya 200 rakyat Palestin terbunuh. – Agensi


Selepas Tebing Barat, Israel ‘buli’ Gaza pula!

GAZA, 20 Jamadilawal 1443H, Sabtu – Tentera pengganas Israel sengaja menyusup masuk ke sempadan Gaza – di sebelah timur bandar Beit Lahia – dan memusnahkan tanah ladang milik Palestin, menurut agensi berita WAFA.

Difahamkan, beberapa kereta kebal dan jentolak milik tentera Israel maju beberapa meter ke timur bandar, dan memusnahkan ladang strawberi sehingga menyebabkan kerugian besar ke atasnya.

14 tahun selepas ‘penyingkiran’ Israel dari Gaza, rejim itu sebenarnya masih tidak berpisah dengan wilayah terkepung berkenaan dan mengekalkan kawalan sempadan daratnya serta akses ke laut dan ruang udara.

Dua juta rakyat Palestin tinggal di Semenanjung Gaza yang telah dikenakan sekatan yang menghukum dan melumpuhkan selama 12 tahun, selain serangan berulang sehingga merosakkan banyak infrastruktur kawasan itu.

Penduduk Gaza kekal di bawah penjajahan ‘kawalan jauh’ dan kepungan ketat, yang memusnahkan ekonomi tempatan, menjerat mata pencarian sehingga menjerumus mereka ke dalam pengangguran serta kemiskinan.

Gaza kekal sebagai wilayah yang dijajah, kerana tidak mempunyai kawalan ke atas sempadan, perairan wilayah atau ruang udaranya.

Sementara itu, Israel bertanggungjawab sebagai kuasa penjajah yang gagal menyediakan keperluan asas orang awam Palestin yang tinggal di wilayah terbabit. – Agensi


Arab Saudi mansuh semua sekatan COVID-19

RIYADH, 20 Syaaban 1443H, Rabu – Kementerian Kesihatan Arab Saudi mengumumkan pemansuhan semua sekatan COVID-19, termasuk kuarantin wajib bagi semua pengunjung ke negara itu.

Menerusi catatan di akaun Twitter rasminya pada Isnin, sekatan yang dimansuhkan termasuk penyerahan sijil vaksinasi COVID-19 dan ujian PCR, sebelum atau semasa ketibaan di Arab Saudi.

Langkah itu diambil susulan penurunan kes dan kadar vaksinasi mencapai 99 peratus untuk semua penduduk berumur 12 tahun ke atas. – Bernama


Kazim Elias antara 16 individu dilarang ceramah di Pulau Pinang

BANGI, 9 Rabiulakhir 1444H, Jumaat – Datuk Kazim Elias antara 16 individu yang dilarang untuk mengadakan ceramah, khutbah atau majlis-majlis ilmu di Pulau Pinang berikutan tidak mempunyai tauliah mengajar daripada Majlis Agama Islam Negeri Pulau Pinang (MAINPP).

15 lagi individu yang dinamakan adalah Shaharudin Ibrahim; Datuk Ahmad Husam Baderudin; Wan Hizam Abdullah Sabil; Yusni Mat Piah; Shahrir Long; Sobri Arshad; Aiman Subri; Ahmad Dusuki Abdul Rani dan Afnan Hamimi Taib Azamudden.

Selain itu, Prof Madya Dr Muhamad Rozaimi Ramle; Salman Ali; Maulana Fakhrurrazi; Mohd Rizal Azizan; Halim Hassan dan Dr Abdullah Yassin.

Yang Dipertua MAINPP, Datuk Ahmad Zakiyuddin Abd Rahman berkata, satu pekeliling bertarikh 4 November 2022 telah dikeluarkan dengan menyenaraikan kesemua individu berkenaan selepas pihaknya menerima aduan daripada orang awam.

“Pihak pentadbiran MAINPP telah menerima aduan daripada orang awam dan telah mendapati bahawa 16 penama berikut tidak memiliki tauliah mengajar daripada MAINPP.

“Oleh yang demikian, pihak penganjur adalah dilarang daripada menjemput senarai penama-penama di atas  untuk menyampaikan ceramah, khutbah atau majlis-majlis ilmu atas sebab ketiadaan tauliah mengajar MAINPP,” katanya dalam kenyataan, hari ini.

Beliau berkata, mana-mana pihak yang tidak mematuhi arahan itu boleh dikenakan hukuman denda tidak melebihi RM5,000 atau penjara tidak melebihi tiga tahun atau kedua-duanya.

“Tujuan larangan itu dikuatkuasakan bertujuan memastikan kesemua penceramah menghormati dan mematuhi kehendak perundangan syariah berhubung pengtauliahan, yang bertujuan memastikan penceramah yang selayaknya menyampaikan ilmu-ilmu yang bertujuan menyatupadukan.

“… dan tidak menimbulkan apa-apa kekeliruan dan perselisihan pandangan yang boleh menjejaskan keharmonian sesama jemaah masjid dan ahli kariah,” katanya.


Jawatankuasa teknikal teliti isu kekurangan bekalan telur

PUTRAJAYA, 2 Rabiulawal 1444H, Khamis – Isu kesukaran mendapatkan bekalan telur ayam di sesetengah kawasan, akan dibincangkan dalam mesyuarat Jawatankuasa Teknikal di bawah Pasukan Khas Jihad Tangani Inflasi pada Isnin ini (3 Okt), kata anggota pasukan khas itu Datuk Seri Mustapa Mohamed.

Bercakap dalam sidang media selepas mempengerusikan mesyuarat Pasukan Khas Jihad Tangani Inflasi ke-19 di sini hari ini, beliau berkata pasukan itu telah diberi laporan berhubung kekurangan bekalan telur gred A,B,C dan D di pasaran.

“Mesyuarat akan diadakan dengan persatuan penternak telur dan agensi berkaitan, antara lain mencari punca dan jalan penyelesaian kepada permasalahan tersebut,” katanya.

Media sebelum ini melaporkan bekalan telur sukar didapati di Langkawi, Kedah; Jerantut, Pahang; dan Hulu Terengganu di Terengganu.

Ketua Setiausaha KPDNHEP Datuk Azman Mohd Yusof baru-baru ini dilaporkan berkata masalah kekurangan bekalan telur ayam bukan satu krisis, tetapi disebabkan masalah teknikal, selain memberi jaminan isu berkenaan akan dapat ditangani dan diselesaikan dalam tempoh yang singkat.

Sementara itu, Mustapa berkata bekalan dan harga ayam di peringkat borong dan runcit berada dalam keadaan stabil, dengan harga purata ayam standard bersih berada pada paras RM8.78 sekilogram. – Bernama


Bekas PM Pakistan dalam senarai ECL

ISLAMABAD, 5 Muharram 1444H, Rabu – Susulan keputusan Suruhanjaya Pilihan Raya Pakistan (ECP) berhubung kes pembiayaan dana haram yang diterima parti Tehreek -e-Insaf, kerajaan semalam membuat keputusan menamakan pemimpin PTI dan beberapa pengikut dalam Senarai Kawalan keluar (ECL).

Kerajaan juga sebulat suara meletakkan bekas Perdana Menteri Imran Khan, bekas gabenor Khyber- Pakhtunkhwa dan Sindh serta bekas Pengerusi Perbadanan Kedai Utiliti (USC) Zulqarnain Ali Khan dalam senarai ECL.

Kementerian Dalam Negeri (KDN) menunggu kelulusan daripada Kabinet Persekutuan untuk meletak kesemua nama berkenaan dalam senarai ECL.

Terdahulu, ECP mengumumkan parti berkenaan menerima dana haram dari luar negara, yang menyalahi undang-undang di Pakistan

Bagaimanapun, jurucakap parti PTI yang diwakilinya, menafikan salah laku terbabit.

“Kami akan mencabar keputusan ini,” kata jurucakap, Fawad Chaudhry, kepada pemberita di luar pejabat Suruhanjaya Pilihan Raya Pakistan di ibu negara, Islamabad.

Chaudhry berkata, dana berkenaan diterima daripada warga Pakistan di luar negara, yang tidak menyalahi undang-undang.

Imran adalah Perdana Menteri dari 2018 hingga April tahun ini apabila beliau terpaksa berundur selepas kehilangan undi percaya yang dikatakannya hasil konspirasi Amerika Syarikat (AS).

Sementara itu, jurucakap Suruhanjaya Pilihan Raya melaporkan bahawa tribunal suruhanjaya mendapati parti itu mendapat pembiayaan daripada 34 warga asing atau syarikat asing. – Agensi


Bukan Islam tak patut tunjuk ‘taring’ dalam isu anak-anak Loh

KISAH anak-anak Loh adalah kisah yang menyayat hati. Seorang bapa yang telah insaf atas kesilapan lalu dan kembali ke pangkal jalan dan telah bertemu dengan jalan kebenaran melalui agama Islam bertindak mengislamkan anak-anaknya.

Mereka turut bahagia dalam Islam. Saga ini belum lagi berakhir namun, kesedihan telah pun dirasai. Anak-anak tersebut dikembalikan kepada isteri yang mendapat hak penjagaan yang sah.

Walaupun anak-anak Loh masih di bawah umur, hakikatnya mereka mempunyai hak untuk bebas beragama seperti manusia lain.

Seperti mana mereka diberikan hak untuk memilih pakaian yang hendak dipakai serta makan minum, mengapa apabila isu agama timbul, banyak pihak yang mengambil kesempatan untuk memperjuangkan murtadnya anak-anak ini atas dasar Perlembagaan.

Bukankah Perlembagaan membenarkan kita hidup bebas? Bukankah Perlembagaan meletakkan agama Islam sebagai agama rasmi Persekutuan? Dan disebabkan ianya agama rasmi Persekutuan ini, mengapa timbul isu apabila anak-anak ini beragama Islam?

Seharusnya dalam negara ini di mana Islam merupakan agama rasmi dan semua agama lain dibenarkan untuk diamalkan dengan sebebas-bebasnya, rakyat yang bukan beragama Islam tidak sepatutnya menunjukkan taring mereka kepada orang Islam dan agama Islam itu sendiri.

Atas semangat Keluarga Malaysia atau Malaysian Malaysia yang mereka seru, seharusnya mereka menghormati pilihan anak-anak itu untuk mendapat hidayah dan berpegang teguh kepda agama Islam.

Isu hak penjagaan anak apabila bercerai dan isu agama anak-anak adalah dua perkara yang berbeza, dan seharusnya ditangani dengan baik bagi menjaga sensitiviti umat Islam serta kedudukan agama Islam dalam Perlembagaan.

Timbalan Ketua Wanita Ikatan Muslimin Malaysia (ISMA)
Dr Fatimah Zaharah Rosli


Krisis di Gaza salah Barat, kata Putin

MOSCOW, 16 Rabiulakhir 1445H, Selasa – Presiden Russia, Vladimir Putin menyalahkan Barat di atas krisis di Timur Tengah, yang mana Israel berleluasa mengebom Semenanjung Gaza atas alasan menghapuskan Gerakan Perjuangan Islam Palestin (Hamas).

Putin berkata, ‘elit pemerintah AS’ dan ‘satelit’ mereka berada di belakang pembunuhan rakyat Palestin di Gaza, dan konflik di Ukraine, Afghanistan, Iraq serta Syria.

“Mereka memerlukan kekacauan berterusan di Timur Tengah.

“Oleh itu (AS) melakukan yang terbaik untuk memburukkan negara-negara yang mendesak gencatan senjata segera di Semenanjung Gaza, untuk menghentikan pertumpahan darah dan yang bersedia memberikan sumbangan sebenar untuk menyelesaikan krisis, dan bukan parasit padanya,” katanya.

Putin berkata demikian dalam satu kenyataan televisyen kepada mesyuarat ahli Majlis Keselamatan dan kerajaan serta ketua-ketua agensi penguatkuasaan undang-undang.

Russia menyokong gencatan senjata segera di Gaza dan penyelesaian dua negara.

Negara itu juga menimbulkan kemarahan Israel dengan menerima delegasi Hamas di Moscow.

Putin berkata, Russia sedang memerangi pasukan gelap AS yang dipersalahkannya untuk krisis Timur Tengah di medan perang Ukraine.

“Palestin hanya boleh dibantu dengan memerangi mereka yang berada di sebalik tragedi ini. Kami Russia dan kami memerangi mereka dalam konteks ‘operasi ketenteraan khas’. Baik untuk diri sendiri mahupun mereka yang berusaha untuk kebebasan sebenar.

“Kunci untuk menyelesaikan konflik adalah dalam penciptaan sebuah negara Palestin yang berdaulat dan merdeka,” kata Putin, membayangkan bahawa ini bukan matlamat Washington yang dinyatakan.

Beliau juga menyalahkan Barat dan Ukraine, kira-kira satu perlima daripadanya dirampas tentera Russia, atas kejadian di Dagestan, di mana kumpulan perusuh pada malam Ahad cuba ‘memburu’ penumpang yang baru mendarat di Lapangan Terbang Antarabangsa Makhachkala dari Israel.

“Peristiwa di Makhachkala malam tadi telah diilhamkan, termasuk melalui rangkaian sosial, tidak kurang dari wilayah Ukraine, oleh tangan ejen perkhidmatan perisikan Barat,” katanya tanpa memetik sebarang bukti. – Agensi


Datuk Bandar Seoul ditemui mati

SEOUL, 18 Zulkaedah 1441H, Jumaat – Datuk Bandar Seoul, Park Won Soon – antara individu yang berpotensi menjadi calon Presiden Korea Selatan – ditemui mati selepas dilaporkan hilang sebelum ini.

Agensi Polis Metropolitan Seoul menjumpai mayat  Won-soon di Gunung Bugak di utara Seoul, berhampiran tempat terakhir isyarat telefonnya dikesan ketika pencarian lewat malam.

Pada masa sama, Agensi berita Korea Selatan, Yonhap memaklumkan, anak perempuan Datuk Bandar itu melaporkan bapanya hilang pada jam 5.17 petang (0817 GMT) dan memberitahu tidak dapat menghubungi bapanya untuk tempoh beberapa jam.

“Bapa meninggalkan mesej seolah-olah seperti kata-kata terakhir dan telefon bimbitnya turut dimatikan,” kata anak perempuannya.

Ratusan polis Korea Selatan menggunakan dron dan anjing untuk mencari Datuk Bandar itu semalam.

Wong-soon dilaporkan meninggalkan kediaman rasmi sekitar jam 10.40 pagi, memakai topi hitam dan beg galas, setelah membatalkan mesyuarat yang dijadualkan pada pagi Khamis, menurut beberapa laporan tempatan.

Sebagai Datuk Bandar di kota yang berjumlah hampir 10 juta orang, Wong-soon salah seorang ahli politik yang paling berpengaruh di negara itu termasuk tindak balasnya terhadap wabak coronavirus.

Won-soon juga antara pemimpin kanan dalam parti Demokratik, mentadbir Seoul sejak hampir 10 tahun lalu.

Beliau antara yang disebut sebagai calon berpotensi menggantikan Presiden Korea Selatan, Moon Jae-in dalam pemilihan Presiden 2022. – Agensi


Penguatkuasaan terhadap penceroboh tanah agak terhad, seolah-olah kurang berkesan

BANGI, 17 Zulhijjah 1442H, Selasa – Kerajaan disyor mengkaji semula peruntukan undang-undang berkaitan kegiatan pencerobohan tanah sedia ada, supaya selaras dengan perkembangan siber dan teknologi semasa.

Cadangan itu termasuk tindakan penguatkuasan dan remedi supaya selari keperluan semasa, kata Presiden Pertubuhan Profesional Tanah Malaysia (PERTAMA), Prof Dr Ismail Omar.

Beliau berkata, mengikut Seksyen 425 Kanun Tanah Negara 1965 menyatakan maksud pencerobohan tanah dengan jelas.

Begitu juga peruntukan Sekysen 16 Akta Perhutanan Negara 1904, Akta Taman Negara 1980, Enakmen Taman Negara Pahang 1939, Enakmen Taman Negara Kelantan 1939 dan Enakmen Taman Negara Terengganu 1980.

“Akta Perancangan Bandar dan Desa 1976 memperuntukkan kesalahan menjalankan kegiatan memajukan tanah tanpa kebenaran.

“Pencerobohan tanah juga berlaku bagi tanah Kementerian Pertahanan (MINDEF), selain peruntukan Seksyen 62 Kanun Tanah Negara dan Rizab Tanah Kerajaan Persekutuan, Klausa 66 Rizab Tanah di bawah Perlembagaan Persekutuan serta di bawah Akta Pergerakan Ketenteraan 1983,” katanya.

Menulis di Berita Harian hari ini, Dr Ismail berkata, walaupun terdapat banyak perundangan berkaitan pencerobohan, tindakan penguatkuasaan diambil pihak berkuasa agak terhad dan mengambil masa lama.

Penguatkuasaan di bawah Seksyen 425 Kanun Tanah Negara 1965 yang memperuntukkan denda RM500,000 dan penjara lima tahun atau kedua-duanya sekali, disifatkan seolah-olah kurang berkesan, katanya.

“Buktinya, kegiatan menceroboh tanah di Cameron Highlands dan di tempat lain terus berleluasa. Begitu juga tindakan pengusiran dan remedi tanah kerajaan di Raub yang ditanam durian Musang King secara tidak sah, baru-baru ini.

“Tindakan diambil kerajaan Pahang di bawah Seksyen 47 Akta Perhutanan Negara 1984, hanya sekadar denda RM10,000 atau penjara selama tiga tahun atau kedua-duanya sekali.

“Malangnya, mahkamah menolak dakwaan kes pencerobohan ini atas alasan tiada locus standi,” katanya.

Dari sudut lain, beliau yang juga Pesyarah Hartanah di Universiti Tun Hussein Onn Malaysia berkata, tindakan penguatkuasaan pihak berkuasa membabitkan kakitangan kurang terlatih, peralatan serba kekurangan dan masa terhad dibandingkan penceroboh yang licik serta lengkap peralatan canggih.

“Penguatkuasaan juga memerlukan bantuan daripada agensi lain berkaitan seperti polis dan marin.

“Penceroboh juga mempunyai peralatan canggih seperti traktor dan jentolak berkuasa tinggi untuk melakukan pembalakan haram. Lebih malang, ada kakitangan kerajaan dan ahli politik licik serta mengambil rasuah,” katanya


Keputusan tawaran ke Tingkatan 6 7 Julai

BANGI, 2 Zulhijjah 1443H, Sabtu – Keputusan tawaran bagi kemasukan ke Tingkatan Enam tahun 2022 akan diumumkan pada 7 Julai ini, menurut Kementerian Pendidikan (KPM).

Sehubungan itu, pelajar lepasan Sijil Pelajaran Malaysia (SPM) 2021 boleh membuat semakan keputusan tawaran dan pendaftaran kemasukan secara dalam talian menerusi Aplikasi dalam Talian Tingkatan Enam melalui pautan https://sst6.moe.gov.my/.

Bagi murid lepasan SPM 2021 yang tidak mempunyai capaian internet boleh menyemak keputusan tawaran melalui sekolah asal masing-masing.

“Murid lepasan SPM tahun 2021 yang tidak menerima tawaran ke Tingkatan Enam boleh mengemukakan permohonan rayuan secara dalam talian melalui pautan https://sst6.moe.gov.my/ mulai 7 hingga 24 Julai 2022.

“Bagi murid yang tidak mempunyai capaian internet pula, rayuan boleh dibuat melalui sekolah masing-masing,” kata KPM dalam kenyataan, hari ini.

Kementerian berkata, keputusan permohonan rayuan kemasukan ke Tingkatan Enam Semester 1 akan dimaklumkan pada 1 Ogos 2022 melalui portal yang sama.

Murid yang tidak mempunyai capaian internet, keputusan permohonan rayuan akan dimaklumkan oleh pihak sekolah pada tarikh yang sama.

“Murid yang ditawarkan ke Tingkatan Enam perlu melapor diri pada 25 Julai 2022 di Kolej atau Pusat Tingkatan Enam yang dinyatakan dalam surat tawaran.

“Bagi ambilan rayuan, tarikh lapor diri adalah pada 2 Ogos 2022,” katanya.


2,188 kes, rekod tertinggi setakat ini

KUALA LUMPUR, 8 Rabiulakhir 1442H, Selasa – Malaysia hari ini merekodkan jumlah kes harian tertinggi jangkitan COVID-19 baharu dengan 2,188 kes.

Ketua Pengarah Kesihatan, Tan Sri Dr Noor Hisham Abdullah berkata, Selangor masih merekodkan angka tertinggi dengan 1,623 kes, yang sebahagian besarnya melibatkan Kluster Teratai iaitu 1,511 kes.

“Ini menjadikan jumlah kes positif COVID-19 di Malaysia adalah sebanyak 58,847 kes. Manakala, jumlah kes aktif dengan kebolehjangkitan COVID-19 pula adalah 14,353 kes,” katanya dalam kenyataan di sini, hari ini.

Dr Noor Hisham berkata, bilangan kes sembuh pula sebanyak 1,673 kes, menjadikan jumlah kumulatif pesakit sembuh sepenuhnya ialah 44,153 kes atau 75 peratus daripada jumlah keseluruhan kes.

Beliau turut melaporkan empat kematian baharu menjadikan jumlah keseluruhan yang maut akibat COVID-19 kini 341 kes.

Sementara itu, Dr Noor Hisham berkata pada masa ini terdapat 112 kes positif yang sedang dirawat di unit rawatan rapi (ICU) dengan 49 pesakit memerlukan bantuan pernafasan. – Bernama


Dong Jiao Zong pertahan pembinaan SJKC Too Joon Hing

BANGI, 12 Ramadan 1442H, Sabtu – Pertubuhan pendidikan Cina, Dong Zong dan Jiao Zong (Dong Jiao Zong) menyifatkan bantahan terhadap pembinaan Sekolah Jenis Kebangsaan Cina (SJKC) Too Joon Hing telah mewujudkan perpecahan antara rakyat pelbagai kaum dan mencetuskan rasa benci.

Ia berkata, bantahan yang diketuai UMNO Bahagian Subang baru-baru ini adalah tidak bertanggungjawab dan patut dikutuk oleh semua pihak.

“Sejak beberapa tahun ini, ekstremisme agama dan kaum semakin memuncak, semakin banyak ahli politik dan pertubuhan yang melakukan perkara yang merosakkan perpaduan dan keharmonian antara kaum.

“Antaranya adalah mahu menutup sekolah vernakular, mencabar keabsahan SJKC dan SJKT, selain kejadian membantah pembinaan SJKC baru-baru ini, keadaan semakin serius sehingga menjejaskan kemajuan negara,” katanya dalam satu kenyataan pada 19 April lalu.

Mempertahankan pembinaan SJKC Too Joon Hing, Dong Jiao Zong berkata, Bandar Kinrara adalah kawasan kediaman dengan penduduk Cina yang ramai.

Katanya, oleh kerana kawasan tersebut tidak mempunyai SJKC berdekatan, maka sekolah sedia ada mengalami masalah kepadatan pelajar.

“Maka, pembinaan SJKC Too Joon Hing adalah amat diperlukan, untuk memenuhi keperluan pendidikan penduduk setempat,” katanya.

Tidak berpuas hati terhadap bantahan itu, Dong Jiao Zong berkata, kerajaan sepatutnya mengambil tindakan ke atas mereka yang merosakkan perpaduan rakyat dan bukannya hanya mengulas mengenainya secara bertulis.

“Kerajaan patut segera mempertahankan sistem pendidikan vernakular pada masa yang sama menghentikan semua tindakan dan perbincangan yang menjejaskan sistem pendidikan vernakular di negara ini, bagi mencegah dari berlakunya perpecahan di kalangan rakyat pelbagai kaum,” katanya.

Dalam pada itu, Dong Jiao Zong juga berkata, walaupun SJKC menggunakan bahasa Cina sebagai bahasa pengantar, pendaftarannya terbuka kepada kanak-kanak semua kaum.

“Sistem dan pengurusan SJKC mendapat pengiktirafan ibu bapa bukan Cina, dan sejak beberapa tahun kebelakangan ini, semakin ramai ibu bapa bukan Cina mendaftarkan anak-anak mereka belajar di SJKC.

“Menurut statistik daripada KPM, sehingga hari ini hampir 20 peratus pelajar SJKC adalah pelajar bukan Cina, SJKC mempunyai bilangan pelajar pelbagai kaum yang paling ramai, sekali gus membuktikan SJKC adalah sekolah untuk pelajar pelbagai kaum.

“Pelajar pelbagai kaum boleh belajar dengan gembira bersama-sama dan boleh mengenali serta memahami budaya kaum lain,” katanya.


Musim sejuk terburuk di Afghanistan ragut 78 nyawa

KABUL, 27 Jamadilakhir 1444H, Jumaat – Sekurang-kurangnya 78 orang mati kesejukan di Afghanistan susulan musim sejuk terburuk di negara itu sejak lebih sedekad.

Pihak berkuasa pada Khamis berkata, kematian direkodkan di lapan daripada 34 wilayah negara itu.

Musim sejuk paling terburuk dalam tempoh 15 tahun, yang menyaksikan suhu merosot serendah -34 darjah Celsius (-29.2 darjah Fahrenheit) melanda Afghanistan di tengah-tengah krisis ekonomi yang teruk.

“Cuaca akan menjadi lebih sejuk dalam beberapa hari akan datang, oleh itu perlu mempertimbangkan bantuan kemanusiaan untuk mereka yang terjejas,” kata Ketua Pusat Operasi bagi keadaan kecemasan di Kementerian Pengurusan Bencana, Abdullah Ahmadi.

Minggu lalu, Pejabat Pertubuhan Bangsa Bersatu bagi Penyelarasan Hal Ehwal Kemanusiaan di Asia dan Pasifik (UNOCHA) berkata, sekatan terhadap pekerja wanita menghalang usaha untuk menyampaikan bantuan.

“Rakan kongsi kemanusiaan menyediakan sokongan musim sejuk kepada keluarga, termasuk pemanasan, wang tunai untuk minyak dan pakaian hangat, tetapi pengedaran terjejas teruk oleh … larangan ke atas pekerja bantuan NGO wanita,” katanya.

Malah pada awal musim sejuk, pekerja kesihatan melaporkan peningkatan mendadak dalam jumlah kanak-kanak yang menderita kes serius radang paru-paru dan penyakit pernafasan lain.

Sebahagiannya disebabkan oleh kemiskinan yang semakin serius menyebabkan orang ramai tidak dapat memanaskan rumah mereka.

Kira-kira 77,000 ternakan juga mati dalam tempoh sembilan hari lalu, sekali gus mengancam untuk meningkatkan ketidakamanan makanan negara.

“Kehilangan mata pencarian dan aset seterusnya membahayakan keluarga Afghanistan pada masa 21.2 juta orang memerlukan bantuan makanan dan pertanian yang berterusan,” kata UNOCHA di Twitter. – Agensi